text:
Рөстәм Хәмитов: «Башҡортостан 2011 йылда 1,4 миллион квадрат метр аҙ ҡатлы йорт төҙөйәсәк»
Башҡортостанда йыл аҙағынаса 16 мең аҙ ҡатлы йорт төҙөләсәк, һәм был күрһәткестәр буйынса республика Рәсәйҙең биш лидер төбәге иҫәбенә инә, тип йома көндө хәбәр итте «Интерфакс-Поволжье» агентлығына төбәк башлығы Рөстәм Хәмитов.
«Беҙ йыл аҙағынаса 1 миллион 400 мең квадрат метр аҙ ҡатлы шәхси йорт төҙөргә тейешбеҙ. Был яҡынса 16 мең йорт. Ошо күрһәткес буйынса беҙ – лидер, беҙ – Рәсәйҙең биш иң яҡшы төбәге иҫәбендә. Беҙгә үҙҙәре торлаҡ төҙөгән республикабыҙ халҡы ярҙамға килә. Ләкин беҙ ҙә был төҙөлөштө арзанайтырға, ер бирергә һәм кәрәкле инфраструктура булдырырға тырышабыҙ», — тине Рөстәм Хәмитов.
2011 йылда төбәк властары шәхси торлаҡ төҙөлөшө өсөн инфраструктура булдырыуға 600 миллион һум самаһы аҡса бүләсәк, тип билдәләне ул.
«Шәхси торлаҡ төҙөлөшө өсөн инфраструктураға беҙ 600 миллион һум самаһы аҡса планлаштырҙыҡ, ә юлдар төҙөлөшө менән бергә беҙҙең сығымдар 1 миллиард 400 миллион һумға барып баҫасаҡ. Шуға кеше йорт һала ла инде, сөнки улар газ, электр энергияһы һәм юлдар менән ярҙам итеүҙе күрә», — тип һыҙыҡ өҫтөнә алды төбәк башлығы.


c: text/html

text:
Башҡортостан ҡурайсылары йыйынға әҙерләнә
30 июндә Көйөргәҙе районының Ермолаев ауылы янында 1812 йылғы Ватан һуғышында еңеүҙең 200 йыллығына арналған ҡурайсылар йыйыны үткәрелә, тип хәбәр иттеләр Республика халыҡ ижады үҙәгендә.
Сара сиктәрендә тарихсылар, тарихи һәм документаль факттарға таянып, һуғыш ваҡиғалары тураһында һөйләйәсәк, йырсылар һәм ҡурайсылар Ватан һуғышына арналған әҫәрҙәр башҡарасаҡ. Шулай уҡ ҡатнашыусыларҙан киләсәк быуын өсөн почетлы «Тарих китабы»на автографтар йыйыласаҡ.
Шуныһы иғтибарға лайыҡ: Ырымбурҙа һәм Көйөргәҙе районы биләмәһендә йөҙ йыл элек ошондай уҡ ике йыйылыш үткәрелгән, ул ваҡытта ла ҡурайсылар ата-бабаларҙың данлы тарихын бәйән иткән йыр-моңдарҙы башҡарған.
Ҡурайсылар йыйынында ҡатнашыу өсөн 20 июнгә тиклем Республика халыҡ ижады үҙәгенең электрон адресына коллектив заявкалар бирергә кәрәк. Тулыраҡ мәғлүмәтте 8(347)289-65-50 телефоны аша һәм Халыҡ ижады үҙәге сайтынан алырға мөмкин.
Билдәле булыуынса, Наполеон армияһы менән көрәшкә 28 башҡорт атлылар полкы ойошторолған. Тарихсылар билдәләүенсә, казактар һәм милли ғәскәрҙәр араһында башҡорттар полктар иҫәбе буйынса Дон казак ғәскәрҙәренән һуң икенсе урында торған. 1812 йылғы Ватан һуғышына арналған музыкаль фольклор өлгөләре башҡорт халҡының рухи донъяһында айырым урын биләй. Донъя халыҡтары фольклорында «Кутузов» йырының, «Наполеон Бонапарт» маршының аналогтары юҡ.

robotstxt: allowed

filter: keep


text:
«Уңайлы мөхит» дәүләт программаһының срогы 2020 йылға тиклем оҙайтылды
ӨФӨ, 2014 йыл, 30 октябрь. /«Башинформ» мәғлүмәт агентлығы, Ғәлиә Нәбиева/.
«Уңайлы мөхит» дәүләт программаһының ғәмәлгә ашырыу срогы 2020 йылға тиклем оҙайтылды. Тейешле ҡарарға Рәсәй Хөкүмәте Рәйесе Дмитрий Медведев ҡул ҡуйҙы. Алдан уның ғәмәлгә ашырылыуы 2015 йылда тамамланырға тейеш ине.
Был ҡарар артабан да инвалидтар һәм башҡа аҙ мобилле халыҡ төркөмө өсөн уңайлы мөхит булдырыуҙы тәьмин итә аласаҡ.
Документ 2013 йылдың 25 июнендә инвалидтарҙың физик культура һәм спорт менән шөғөлләнеүен һәм паралимпия, сурдлимпия спорт төрҙәрен үҫтереү өсөн шарттар булдырыу буйынса кәңәшмә йомғаҡтары буйынса, шулай уҡ 2014 йылдың 7 мартында Рәсәй Федерацияһы Хөкүмәте ҡарамағында Социаль өлкәлә попечителлек мәсьәләләре буйынса Совет ултырышының һөҙөмтәһе буйынса Хеҙмәт министрлығы тарафынан әҙерләнгән.
2011-2020 «Уңайлы мөхит» дәүләт программаһы проекты РФ Хөкүмәтенә 2015 йылдың 20 майына тиклем индереләсәк.


text:
Башҡортостанда «Евро-Өфө-Азия – 2011» мода форумы үтәсәк
2 ноябрҙә Башҡортостандың баш ҡалаһында йыл һайын үткәрелеүсе «Евро-Өфө-Азия – 2011» мода форумы асыласаҡ. Ул «Текстиль һәм мода» XII махсус күргәҙмә сиктәрендә «Нефтсе» мәҙәниәт һарайында үтәсәк.
Форумда «Тормош байрам кеүек» конкурсы уҙғарыласаҡ, унда профессиональ һәм профессиональ булмаған кейем модельер-дизайнерҙары, шулай уҡ костюмдар әҙерләү буйынса ижади оҫтаханалар, ателье вәкилдәре, махсус уҡыу йорттарын тамамлаусылар ҡатнашасаҡ.
Бәйгелә ҡатнашыусылар төрлө номинацияларҙа көс һынашасаҡ. Ҡатнашыуға берҙән алып егерме бер моделде үҙ эсенә алған авторлыҡ коллекциялары тәҡдим ителә.
Сараны ойоштороусылар булып Өфө хакимиәте һәм Башҡортостан күргәҙмә компанияһы сығыш яһай.


text:
Бангладеш Рәсәйҙән ике миллион тонна иген һатып аласаҡ
Бангладеш Халыҡ Республикаһы Рәсәйҙән яҡынса ике миллион тонна иген һатып алырға уйлай. Ил төбәктәре араһынан төп тәьмин итеүсе тип Башҡортостан ҡарала. Был хаҡта Өфөлә журналистар менән аралашыу барышында Бангладеш Республикаһы Аҙыҡ-түлек һәм ғәҙәттән тыш хәлдәр министрлығының аҙыҡ-түлек мәсьәләләре буйынса секретары Барун Дев Митра хәбәр итте.
Барун Дев Митра, илдең аграр өлкәһендә производство йылдан йыл үҫтерелеүгә ҡарамаҫтан, унда аҙыҡ-түлек етмәү мәсьәләһе көнүҙәк булып тора, тип билдәләне.
— Беҙҙең илдә яҡынса 160 миллион кеше йәшәй, — тине ул. – 1970-се йылдарҙа беҙ 10 миллион тонна иген үҫтерә инек. Хәҙер йыллыҡ уңыш 33 миллион тоннанан ашыу тәшкил итә. Әммә был да беҙгә әүәлгесә етмәй.
Барун Дев Митра билдәләүенсә, Бангладешҡа Рәсәйҙән иген поставкалау хөкүмәт-ара килешеү сиктәрендә ойоштороласаҡ. Тейешле килешеүгә Рәсәй Премьер-министры Владимир Путин менән Бангладеш Премьер-министры Шейх Хасинаның осрашыуы барышында өлгәшелде.
— Беҙ үҙ сиратыбыҙҙа Рәсәйҙе, Башҡортостанды балыҡ, диңгеҙ продукттары, сәй, бал менән тәьмин итә алабыҙ, — тине Барун Дев Митра. – Һеҙҙең республика менән хеҙмәттәшлек итеү өсөн беҙҙә башҡа төрлө перспективалы өлкәләр ҙә бар. Беҙҙең делегация Башҡорт дәүләт аграр университетында булды, һәм вуздар араһында студенттар һәм уҡытыусылар менән алмашыу ике яҡ өсөн дә отошло булыр ине. Дин өлкәһендә лә хеҙмәттәшлек итеү һөҙөмтәле буласаҡ, сөнки беҙҙә халыҡтың күпселек өлөшө Ислам динен тота.


text:
Республика Торлаҡ-коммуналь хужалыҡты үҙгәртеп ҡороуға булышлыҡ итеү фондынан 28 миллион һум аласаҡ
ӨФӨ, 2015 йыл, 30 ноябрь. /«Башинформ» мәғлүмәт агентлығы, Розалиә Вәлиева/.
Республиканың Торлаҡ-коммуналь хужалыҡ министрлығы сайтында хәбәр ителеүенсә, Торлаҡ-коммуналь хужалыҡты үҙгәртеп ҡороуға булышлыҡ итеү фонды идараһы Башҡортостандың күп фатирлы йорттарға капиталь ремонт үткәреү өсөн финанс ярҙамы күрһәтеүгә заявкаһын хупланы.
Шуға ярашлы, республика дәүләт корпорацияһынан 28,03 миллион һум аҡса аласаҡ. Ҡушып финанслау тәртибендә төбәк 213,72 миллион һум өҫтәй. Был аҡса һигеҙ муниципаль берәмек биләмәһендә урынлашҡан күп фатирлы 53 йортҡа капиталь ремонт үткәреүгә йүнәлтелгән. Программаны тормошҡа ашырыу 6803 кешенең йәшәү шарттарын яҡшыртырға мөмкинлек бирәсәк.


text:
Иммунопрепарат сусҡа киҙеүенә ҡаршы вакцинаның тәүге партияһын оҙатты
Бөгөн Өфөнөң «Иммунопрепарат» предприятиеһынан пандемик грипҡа ҡаршы халыҡты иммунлаштырыу өсөн «Пандефлю» вакцинаһының беренсе партияһы оҙатылды.
Предприятиеның матбуғат секретары Гүзәл Йосопова хәбәр итеүенсә, A/H1N1 вирусынан һаҡлау өсөн 1,3 миллион доза профилактик сара Волга буйы федераль округының ҙур төбәктәренә алып барыласаҡ. Вакцинаның киләһе партияһы — 400 мең доза — «Ашығыс йөк. Дәүләт заказы» тигән документ менән 4 декабрҙә оҙатыласаҡ. 130 мең доза «Пандефлю» республикабыҙ ихтыяждары өсөн файҙаланыласаҡ.
Препараттың заказсыһы – Рәсәй Федерацияһының Һаулыҡ һаҡлау һәм социаль үҫеш министрлығы. «Пандефлю» моновакцинаһын сәнәғәт сығарыуы киләһе йылда ла дауам иттереләсәк.


text:
Өфөләр яңы йылдың тәүге иртәһен 2016 метрға йүгереп ҡаршы ала
ӨФӨ, 2015 йыл, 30 декабрь. /«Башинформ» мәғлүмәт агентлығы, Артур Басиров/.
Яңы йылдың тәүге иртәһендә Өфөлә «Вәғәҙәләр уҙышы» үтә. Ҡатнашыусылар 2016 метрға йүгерә. Баш ҡалала уҙышты ойоштороусы Владислав Литвинчук һүҙҙәренсә, әлеге мәлдә Рәсәйҙең һәм донъяның 50-гә яҡын ҡалаһы акцияға ҡушылған.
«Уҙыштың төп идеяһы — кешеләргә Яңы йылды дөрөҫ башларға ярҙам итеү. Барыһы ла «Мин йүгерәм һәм вәғәҙә бирәм» тип яҙылған номерҙар менән йүгерәсәк. Шулай итеп, беҙ уларға киләһе йылға маҡсат ҡуйырға һәм иң мөһиме — уға өлгәшеү өсөн тәүге аҙым яһарға ярҙам итәсәкбеҙ», — тип һөйләне Владислав Литвинчук.
Вәғәҙәләр уҙышы көндөҙгө сәғәт 12-лә «Башҡортостан» лайфстайл үҙәге эргәһендә башлана. Ярышта ҡатнашыу өсөн сараның сайтында теркәлергә кәрәк.


text:
Башҡортостан Президенты БР Хөкүмәте эшмәкәрлегенә ҡағылышлы бер нисә указға ҡул ҡуйҙы
Башҡортостан Президенты Рөстәм Хәмитов бер нисә указға ҡул ҡуйҙы, уларға ярашлы ул Башҡортостан Республикаһы Хөкүмәте менән етәкселек итеүҙе үҙ өҫтөнә алды, БР Хөкүмәтенең беренсе вице-премьеры вазифаһын булдырҙы, шулай уҡ БР Хөкүмәте ағзалары араһында вәкәләттәр бүлеүгә үҙгәрештәр индерҙе.
Индерелгән үҙгәрештәргә ярашлы, Башҡортостан Республикаһы Хөкүмәте Премьер-министры бурыстарына республика Президенты ҡушҡан эштәрҙе башҡарыуға контроллек итеү, БР Сәнәғәт һәм инновацион сәйәсәт министрлығы, БР Тарифтар буйынса дәүләт комитеты эшмәкәрлеген координациялау инә.
Башҡортостан Республикаһы Хөкүмәтенең беренсе вице-премьеры вазифаһына Рәүф Ноғоманов тәғәйенләнде. Ул Өфөлә Шанхай хеҙмәттәшлек ойошмаһы һәм БРИКС илдәренең халыҡ-ара саммитын үткәреүгә әҙерлек, шулай уҡ төҙөлөш һәм транспорт мәсьәләләрен контролдә тотасаҡ.
Вице-премьер Сергей Афонин элеккесә торлаҡ-коммуналь хужалыҡ өлкәһе өсөн яуап бирә. БР Хөкүмәте премьер-министры урынбаҫары Фидус Ямалетдиновҡа БР Мәғариф министрлығы эшмәкәрлеген координациялау бурысы өҫтәлде, тип хәбәр иттеләр Башҡортостан Прездиентының матбуғат хеҙмәтенән.


text:
Башҡортостанда Рәсәйҙең иң боронғо ҡурсаулығы 85 йыллығын билдәләне
ӨФӨ, 2015 йыл, 11 сентябрь. /«Башинформ» мәғлүмәт агентлығы, Әлим Фәйезов/.
Башҡортостан дәүләт ҡурсаулығы 85 йыллыҡ юбилейын билдәләне. Бөрйән районы үҙәге Иҫке Собханғол ауылында ойошторолған ғилми-ғәмәли конференцияға һәм юбилей тантаналарына күп йылдар ҡурсаулыҡ менән хеҙмәттәшлек итеүсе, берлектәге сараларҙа ҡатнашыусы, һүҙе һәм эше менән ярҙам итеүсе хеҙмәттәштәр, партнерҙар, дуҫтар килде.
Башҡортостан дәүләт ҡурсаулығының 85 йыллыҡ юбилейына арналған ғилми-ғәмәли конференцияны ҡурсаулыҡ директоры Вәсилә Яныбаева асты. Ул 1930 йылда Көньяҡ Уралдың таулы-урманлы биләмәһендәге 80 мең гектарҙан ашыу майҙан ҡурсаулыҡ статусын алғас, ваҡиғаларҙың нисек үҫешеүе хаҡында һөйләне. Артабанғы ун йыллыҡта оҙайлы стационар күҙәтеүҙәр өсөн нигеҙ һалына, үҫемлектәр һәм хайуандар донъяһының үҙгәреүен күҙәтеп барыу өсөн даими һынау майҙандары барлыҡҡа килә, метеостанция төҙөлә. Замандар үҙгәрә, ҡурсаулыҡтың эшмәкәрлеге бер аҙға туҡтатыла, әммә традициялар һаҡланып ҡала. Легендар Тәбиғәт йылъяҙмаһы китаптары ла һаҡланған, унда бөтә алынған мәғлүмәттәр, ваҡиғалар, ғилми һөҙөмтәләр тупланған. Юбилей уңайынан Һарғая ҡасабаһында ҡурсаулыҡтың үҙәк усадьбаһында «Башһырт» визит-үҙәге төҙөлгән. Ҡурсаулыҡ үҙенә бүләк яһаған тип әйтергә мөмкин.
Башҡортостан ҡурсаулығы хеҙмәткәрҙәренә бик күп йылы һүҙҙәр әйтелде. Конференциялағы сығыштар мөһимлеге менән айырылып торҙо, бәхәстәр кискә ҡәҙәр дауам итте. Ҡунаҡтар ҡурсаулыҡҡа экскурсияға барҙы, «Башһырт» визит-үҙәген асыу тантанаһында ҡатнашты, ҡурсаулыҡтың Тәбиғәт музейында булды, «Змеевик» тарихи-геологик һуҡмағы буйлап үтте.
Икенсе көндө ҡурсаулыҡ хеҙмәткәрҙәре, шул иҫәптән Һарғая ҡасабаһы халҡы өсөн байрамдың икенсе өлөшө ойошторолдо. Иң яҡшы хеҙмәткәрҙәргә — почет грамоталары һәм ҡиммәтле бүләктәр, ҡурсаулыҡ ветерандарына сәскәләр һәм сувенирҙар тапшырылды.


text:
Өфөлә Павел Астаховҡа В. Сухомлинсий исемендәге «Йөрәгемде балаларға бирәм» миҙалы тапшырылдыФото: Илмир Шәүәлиев
Өфөлә Павел Астаховҡа В. Сухомлинсий исемендәге «Йөрәгемде балаларға бирәм» миҙалы тапшырылды
Өфөлә Павел Астаховҡа В. Сухомлинсий исемендәге «Йөрәгемде балаларға бирәм» миҙалы тапшырылдыФото: Илмир Шәүәлиев
ӨФӨ, 2015 йыл, 18 ноябрь. /«Башинформ» мәғлүмәт агентлығы, Эльмира Сабирова/.
Өфөгә эш сәфәре менән Рәсәй Президенты ҡарамағындағы Бала хоҡуҡтары буйынса вәкил Павел Астахов килде. Тәүҙә ул М.Аҡмулла исемендәге Башҡорт дәүләт педагогия университетында булды. Уҡыу йортонда һәләтле уҡыусылар, шулай уҡ мөмкинлектәре сикләнгән балалар менән эҙмә-эҙлекле эш алып барыла. Был көндә университетта аутизм менән яфаланыусыларҙың проблемаларына арналған беренсе ведомство-ара конференцияһы ойошторолдо.
Рәсәйҙә генә түгел, бөтә донъяла бөгөн мөмкинлектәре сикләнгән, инвалид балаларҙы яҡлау мәсьәләһе бик киҫкен тора, тип билдәләне Павел Астахов.
Бала хоҡуҡтары буйынса вәкил фекеренсә, «иң мөһиме — йәмғиәттең ҡарашын үҙгәртеү. Мәҫәлән, ата-әсәләрҙең класта аутизм менән сирләгән баланың уҡыуына ҡаршы булыуы. Йәмғиәтте өйрәтеү зарур. Был — ғәҙәти күренеш, тормошобоҙҙоң бер өлөшө».
Павел Астахов Башҡорт дәүләт педагогия университетында Уҡыусыларҙың һәләтен үҫтереү үҙәгенең эше менән танышты, лабораторияларҙы ҡараны, һаулыҡ мөмкинлектәре сикләнгән балалар һәм уларҙың ата-әсәләре менән аралашты. Бынан тыш, балалар омбудсменына вуз уҡытыусылары әҙерләгән мөһим социаль проекттар тәҡдим ителде. Улар араһында «Хоҡуҡи белем биреү буласаҡ уҡытыусы — балаларға хоҡуҡтар һәм бурыстар тураһында» проекты бар, ул ошо уҡыу йылында эшләй башланы.
Һуңынан БДПУ ректоры Рәил Әсәҙуллин Павел Астаховҡа В. Сухомлинсий исемендәге «Йөрәгемде балаларға бирәм» миҙалын тапшырҙы.
Бөгөн Бала хоҡуҡтары буйынса вәкил «Мәрхәмәт» хәйриә фонды асҡан «Мәрйен» коворкинг үҙәгендә лә булды. Унда үҙенсәлекле балаларҙың әсәләре белгестәр етәкселегендә ғәҙәти булмаған әйберҙәр яһай, эшләй, был ваҡытта педагогтар һәм психологтар уларҙың балалары менән шөғөлләнә. Кисен Павел Астахов «Дмитрий Хворостовский һәм дуҫтары — балаларға» хәйриә концертына барасаҡ. Унда опера сәхнәһе йондоҙҙары Дмитрий Хворостовский һәм Илдар Абдразаҡов сығыш яһай, симфоник оркестрға Константин Орбелян (Сан-Франциско) дирижерлыҡ итә. Саранан алынған аҡса етем, ауыр сирле, шулай уҡ күп балалы ғаиләләрҙәге балаларға ярҙам итеүгә йүнәлтелә.
Концерт Башҡорт дәүләт опера һәм балет театрында киске сәғәт 7-лә башлана.


text:
Башҡортостанда 87% орлоҡ кондицияға еткереүгә тикшерелгән
Тикшереү һөҙөмтәләре буйынса орлоҡтоң 78 проценты кондицияға еткерелгән тип табылған. Йәмғеһе 291 мең тонна орлоҡ буласаҡ уңыш өсөн һаҡлауға һалынған. Был 2012 йылғы сәсеүгә аграрийҙар ихтыяжын тулыһынса ҡәнәғәтләндерә. Бөгөнгө көндә агрономия хеҙмәттәре республикалағы орлоҡ фондының 87 процентын тикшергән.
БР Ауыл хужалығы министрлығы мәғлүмәттәренә ярашлы, республиканың ун районында иген сифатына дәғүәләр юҡ. Шул уҡ ваҡытта был райондарҙағы орлоҡ фонды бәләкәйҙәрҙән түгел. Мәҫәлән, Илеш районы аграрийҙары планға ҡарата 141 процентҡа үҙен орлоҡ менән тәьмин иткән. Лаборатор тикшеренеүҙәргә ярашлы, бөтә орлоҡ материалы ла кондицияға еткерелгән тип табылған.
Стәрлетамаҡ районында яҙғы сәсеүгә ныҡлы әҙерлек алып барыла. Бында 134% кондицияға еткерелгән орлоҡ запасҡа һалынған. Мәләүез, Баҡалы, Әлшәй, Балтас, Миәкә, Саҡмағош райондарында сифатлы эш башҡарғандар.
Орлоҡтарҙы башлыса ҡыйлы булыуы арҡаһында бракка сығаралар. Шуға күрә әле хужалыҡтарҙа орлоҡтарҙы эшкәртеү һәм таҙартыу алып барыла. Ул яҙға тиклем дауам итәсәк.


text:
Төркиәләге Рәсәй Илсеһе Башҡортостан Президентына рәхмәтен белдерҙе
Башҡортостан Республикаһы Президенты М.Ғ. Рәхимов исеменә Рәсәй Федерацияһының Төркиә Республикаһындағы Ғәҙәттән тыш һәм Тулы хоҡуҡлы илсеһе В.Е. Ивановскийҙан хат килде. Унда Истанбулда Башҡортостан фәне һәм мәҙәниәте көндәрен үткәргән өсөн рәхмәт белдерелә.
Хатта, атап әйткәндә, былай тиелә:
“Хөрмәтле Мортаза Ғөбәйҙулла улы!
Рәсәй Федерацияһының Төркиә Республикаһындағы илселеге исеменән Һеҙгә ихтирамымды белдерергә һәм Төркиәлә Башҡортостан фәне һәм мәҙәниәте көндәрен байрам итеүҙең һәм Премьер-министры Р.С. Сарбаев етәкселегендәге республиканың рәсми делегацияһы килеүенең ыңғай баһа алыуы хаҡында хәбәр итергә теләйем. Сараның юғары кимәлдә әҙерләнеүе асыҡ сағылды һәм ул уңышлы үтте.
Айырыуса шуныһы ҡыуаныслы: Төркиәлә Башҡортостан фәне һәм мәҙәниәте көндәре Рәсәй менән Төркиә араһында бөтә өлкәләрҙә йылдам үҫеүсе диалогтың логик дауамы булып тора. Рәсәй -Төркиә хеҙмәттәшлеген, атап әйткәндә, гуманитар өлкәләге хеҙмәттәшлекте үҫтереүҙең мөһимлеге 10–12 майҙа Рәсәй Федерацияһы Президенты Д.А. Медведевтың Төркиәгә рәсми сәфәре барышында айырып билдәләнде.
Республика етәкселегенә кәрәкле һәм һөҙөмтәле сара өсөн тағы ла бер тапҡыр рәхмәт белдерергә һәм төбәк бәйләнештәрен артабан да үҫтереүгә өмөт бағларға рөхсәт итегеҙ. Илселек үҙ яғынан ошо өлкәлә артабан да тейешле ярҙам һәм булышлыҡ күрһәтергә әҙер.
Ихтирам менән, илсе В.Е. Ивановский”.


text:
якшәмбе, 22 гыйнвар 2017, Казан вакыты 00:48
Ошо туралағы маҡсатлы программа раҫланды. Унда әйтелеүенсә, Рәсәй Бөтә Донъя сауҙа ойошмаһына инһә илдең, уның төбәктәренең донъя иҡтисадына интеграцияһы ла артасаҡ. Был үҙ сиратында республиканың инновацион үҫешен тәэмин итеү өсөн заманса фекерләгән белгестәргә лә мохтажлыҡты арттыра. Кадрҙар әҙерләү, уларҙың сит илдәрҙә белемен камиллаштырыу буйынса берҙәм дәүләт системаһы булдырыу шулай уҡ юғары һөнәри белем биреү системаһында Болон декларацияһы положениеларын ғәмәлгә ашырғанда ла кәрәк. Программаға ярашлы, хөкүмәт комиссияһы ойоштороласаҡ. 2012-се йылға тиклем сит илдәрҙә уҡып ҡайтҡан һәм белемен камиллаштырған студенттар, аспиранттар, уҡытыусылар, фәнни хеҙмәткәрҙәр һәм белгестәр 140 кешегә артасаҡ, сит илдәрҙә дәүләт ойошмалары һәм ширҡәттәре хеҙмәткәрҙәре стажировка үтәсәк. Программала милли кадрҙарҙың конкуренцияға һәләтен арттырыу, республиканың интеллектуаль һәм инновацион ҡеүәтен даими үҫтереү өсөн шарттар тыуҙырыу маҡсатында алдынғы тәжрибә һәм заманса белем биреү технологиялары менән алмашыу өсөн сит илдәр менән фән һәм мәғариф өлкәһендә хеҙмәттәшлекте нығытыу хаҡында айырым әйтелә. Программаны тормошҡа ашырыу Башҡортостандың донъя иҡтисадына интеграцияһын көсәйтергә һәм халыҡ-ара хеҙмәт баҙарында конкуренцияға инеү мөмкинлек бирәсәк. Документты финанслауға 64 миллион һумдан ашыу аҡса йүнәлтеү ҡарала. Уның 20 миллионы республика бюджетынан, 44 миллионы бюджеттан тыш сығанаҡтарҙан. Башҡортостандың 140 мең студенты 47 йүнәлеш һәм 217 һөнәр буйынса уҡытыусы 12 юғары уҡыу йорто һәм дәүләт вуздарының 18 филиалы бар.


text:
Өфөлә тыуған кеше ЛОКО-Банк идараһы рәйесе урынбаҫары итеп тәғәйенләнгән
Леонид Вакеев ЛОКО-Банк Идараһы рәйесе урынбаҫары итеп тәғәйенләнгән. Был вазифала уның яуаплылығы өлкәһенә банктың халыҡ-ара бизнесын үҫтереү, бурыс инструменттары, сауҙа һәм структура финанслауы, рейтинг процесын һәм инвесторҙар менән мөнәсәбәттәрҙе ойоштороу инәсәк. Уның алдында торған бурыстар араһында ЛОКО-Банктың халыҡ-ара корреспондент селтәрен киңәйтеү, сит ил финанс институттары менән стратегик хеҙмәттәшлекте үҫтереү һәм башҡалар бар.
Леонид Вакеев 1975 йылда тыуған. 1997 йылда «Иҡтисад теорияһы. Банк эше» белгеслеге буйынса Башҡорт дәүләт университетының иҡтисад факультетын тамамлаған.
Хеҙмәт юлын 1997 йылда «Башкредитбанк»та башлай. 2005 йылдан 2010 йылға тиклем – «УРАЛСИБ» банкыһының Үҙәк офисында етәксе вазифаларын биләй. ЛОКО-Банкҡа «УРАЛСИБ» банкының Халыҡ-ара бизнес департаменты башҡарма директоры посынан килә.


text:
Һиндостан
Һиндостан (деванагари яҙмаһында: भारत Bhārat), рәсми атамаһы Һиндостан Республикаһы (Bhārata Gaṇarājya), Көньяҡ Азиялағы дәүләт. Майҙаны буйынса донъяла етенсе, халыҡ һаны буйынса икенсе ил, шулай уҡ ул либераль демократия дәүләттәре араһында иң ҙуры. Һиндостандың диңгеҙ ярҙары ете мең саҡрымдан күберәк. Һиндостан көнбайышта Пакистан менән, төньяҡ-көнсығышта Ҡытай, Непал һәм Бутан менән, көнсығышта Бангладеш һәм Мьянма менән сиктәш.
Йөкмәткеһе
Тарихы[үҙгәртергә | вики-тексты үҙгәртергә]
Веды дәүере (беҙҙен эраға тиклем XIV—VI быуаттар)[үҙгәртергә | вики-тексты үҙгәртергә]
Арий тамырлы ырыуҙар халҡы менән һуғыша -?.
4 каста төҙөлә (варна) — брахмандар (дин хеҙмәтселәр); кшатрии (етәкселәр, һуғышсылар, яугирҙар); вайшьи (ер эшкәртеүселәр, һатыусылар); шудры (хеҙмәтселәр, ябай эшселәр)).
Хоҡуҡ сығанағы — Изге Ведалар — «Ригведа» (гимндар йыйылмағы); Атхарваведа" (өшкөрөү доғалар йыйылмаһы); упанишады (дин-фәлсәфә трактаттар).
Буддизм тыуыу. Сидхартха Гаутама (Шакья Муни) (беҙҙен эраға тиклем 563—483)[үҙгәртергә | вики-тексты үҙгәртергә]
Индуизм[үҙгәртергә | вики-тексты үҙгәртергә]
Индуизм — яңыртылған Буддизм. Индуизм власҡа оппозицияла булманы. Дәүләт идеалы — «Артхашастра» трактатта яҙыла .
Халҡы һәм теле[үҙгәртергә | вики-тексты үҙгәртергә]
Һиндостан Ҡытайҙан ҡала иң күп кеше йәшәгән дәүләт. Халҡының ҙур өлөшө ауылда көн итә. Ҡатын-ҡыҙға ҡарағанда ир-ат күберәк. Был иртә никахтарға (ҡыҙҙарҙы 15 — 17 йәштә үк кейәүгә бирәләр) һәм күп балалар тыуыуына (табыуына) бәйле ҡатын-ҡыҙ араһында үлем кимәленең юғары булыуы менән аңлатыла.
Майҙаны, халҡының һаны буйынса тәүге урындарҙа торһа ла, һиндтарҙың күбеһе ярлылыҡтан интегә һәм белемһеҙ. Хәҙерге көндә былар иң киҫкен мәсьәләләрҙән һанала. Белемле кешеләргә кемдәр инә, тиһегеҙме? Кем тексты уҡый һәм бер нисә һөйләмде аңлайышлы итеп яҙа белә — шулар.
Һиндостан — күп милләтле ил. Унда йәшәгән халыҡтар бер-береһенән тышҡы йөҙө, теле һәм ғөрөф-ғәҙәттәре менән дә айырыла. Һиндттарҙың 70 проценттан ашыуы һинд-арий телдәре төркөмөнә ингәнгә күрә, бында күпселек кеше һинд телендә аралаша. Уға дәүләт статусы ла бирелгән. Ярҙамсы рәсми тел булған инглиз теле башлыса эшҡыуарлыҡта һәм хакимиәттә киң ҡулланыла. Шулай уҡ мәғариф өлкәһендә, айырыуса урта һәм юғары белем биреүҙә ҙур урын алып тора.
Дөйөм алғанда, ил конституцияһында халҡының күпселек өлөшө һөйләшкән 21 рәсми тел билдәләнгән.
Мәғариф[үҙгәртергә | вики-тексты үҙгәртергә]
Һиндостанда мәктәп тормошо бик иртә башлана. 3 йәш ярымда уҡ бала форма кейеп, сумка аҫып, әсәһе менән тәүге дәрескә килә. Унда беҙҙәге кеүек балалар баҡсаһы юҡ. Бер мәктәп ҡыйығы аҫтында кескәйҙәр ҙә, бәләкәй һәм өлкән төркөм уҡыусылары ла белем ала. Иң бәләкәстәр 2-4 сәғәт уҡый: инглиз алфавитын, иҫәп-хисапты һәм яҙырға өйрәнәләр, шиғыр ятлайҙар.
Беренсе синыфҡа 6-7 йәштә баралар. Мәктәпкә йөрөүселәрҙең күптәре был ваҡытта инде уҡый белә. Һинд балаһы X синыф белемле булырға тейеш. XI һәм XII синыфтарҙы йә мәктәптә, йә колледжда тамамлай ала. Колледжда тәүге ике йылда дөйөм фәндәрҙе өйрәнәләр, шунан ғына йәштәр белгеслеген билдәләй ала.
Һәр мәктәптең — үҙ формаһы: уға күлдәк, юбка, жакет һәм салбар ғына түгел, шулай уҡ ойоҡ, галстук, ботинка ла инә. Иң бәләкәйҙәр мотлаҡ исеме һәм йәшәгән адресы яҙылған бейджик йөрөтә. Бындай һаҡлыҡ сараһы күреү уҡыусы мәктәп ихатаһынан сығып тайғанда йә ул аҙашҡанда табыуҙа ныҡ ярҙам итә.
Шулай уҡ үҙен ихтирам иткән һәр белем усағының үҙ транспорты бар — билдәле бер хаҡҡа уҡыусы уның менән файҙалана ала. Автобустар ҙурлығы, сыҡҡан йылы буйынса айырылырға мөмкин, әммә мотлаҡ һары төҫтә булырға тейеш. Уларҙы шулай ҡала маршруттарындағы ҡыҙыл автобустарҙан айырырға була.
Мәктәптә ниндәй дәреслектәр өйрәнәләрме? Рәсәйҙәге уҡыусылар кеүек тарихты, географияны, хоҡуҡ нигеҙҙәрен, химияны, физиканы, биологияны, математиканы һәм информатиканы. Шулай уҡ инглиз, һинд һәм шул штаттың урындағы теле, рәсем инә уҡытыу программаһына. Әҙәбиәтте айырым дәреслек булараҡ түгел, ә инглиз телен өйрәнгәндә генә үтәләр. Беҙҙәге кеүек физкультура ла дәрестәр теҙмәһендә юҡ, ләкин «быуындарҙы яҙып алырға», форманы спорт кейеменә алыштырып, йүгереү, күнекмәләр яһау, яратҡан крикет уйынын уйнау өсөн махсус ваҡыт бүленә. Сәйер тойолһа ла, хеҙмәт дәресе лә ҡаралмаған. Был да һинд йәмғиәтенең үҙенсәлеге: касталарға бүлеп ҡарау әллә ҡасан ҡанун менән тыйылһа ла, әле булһа күптәр ҡулына эш ҡоралы алыуҙы дәрәжәһен кәмһетеү тип ҡарай.
Өйгә эштәрҙе башҡарыу өсөн ата-әсә репетитор яллай. Берҙән, балаға үҙаллы эшләргә ауыр, икенсенән, тел ҡаршылығы арҡаһында уға ғаилә лә ярҙам итә алмайҙар. Мәктәптә бит күберәк инглиз телендә уҡыталар, ә өйҙәгеләр башҡа телдәрҙә һөйләшә. Уҡыусының белемен баһалау иһә беҙҙекенән айырыла. Телдән яуаптарға билдә ҡуйылмай, бер уҡытыусы 60 — 70 баланан нисек һорап өлгөрһөн инде. Иң абруйлы мәктәптәрҙә лә һәр синыфта шунсама уҡыусы булыуы ғәҙәти хәл һанала. Шуға күрә һәр теманан һуң үткәрелгән яҙма контроль эштәргә генә билдә ҡуйыла. Семестр аҙағында имтихандар ҙа тапшыралар. Шуныһы ла ҡыҙыҡ: иң юғары балл йыйған сығарылыш синыфы уҡыусыларының портреттарын махсус реклама таҡталарына, метро туҡталыштарына, шулай уҡ ҡала транспортына эләләр[1].
Илдең бөгөнгө тормошо[үҙгәртергә | вики-тексты үҙгәртергә]
Башҡортостан менән бәйләнештәр[үҙгәртергә | вики-тексты үҙгәртергә]
- Һиндостандың республика тышҡы сауҙа тауар әйләнешендәге өлөшө 3 процент (етенсе урын) тәшкил итә. 2014 йылдың 11 айында сауҙа итеү күләме 397,6 миллион доллар тәшкил итте, шуның менән бергә ошо сумманың 95 проценттан ашыуы экспортҡа тура килә. Башҡортостандан Һиндостанға ебәрелгән төп тауарҙар иҫәбендә машиналар һәм ҡорамалдар, шул иҫәптән авиация двигателдәре һәм уларҙың өлөштәре, химия һәм металлургия сәнәғәте продукцияһы бар. Республикаға машиналар төҙөү продукцияһы, органик булмаған химия продукттары, металл изделиелары һәм фармацевтика продукттары индерелә. Башҡортостан биләмәһендә Һиндостан капиталы ҡатнашлығында 10 берлектәге предприятие эшләй.
- Советтар Союзы осоронда илебеҙҙең һәр республикаһы, крайы һәм өлкәһендә «Совет — һинд дуҫлығы» Бөтөн союз ирекле йәмғиәтенең бүлексәләре эшләп килә. Ул 1973 йылда Башҡорт АССР-ының баш ҡалаһы Өфөлә лә ойошторола. Был йәмғиәткә айырым шәхестәр менән бер рәттән төрлө предприятие, ойошма һәм учреждениелар ҙа коллектив ағза булып инә. 1973—1985 йылдарҙа "Совет — һинд дуҫлығы йәмғиәте"нең Башҡортостан бүлексәһе рәйесе вазифаһын күренекле тарихсы-ғалим һәм йәмәғәт эшмәкәре Рәил Кузеев (1929—2005) башҡара.
- СССР тарҡалғандан һуң, Рәсәй территорияһында барлығы ете филиал тороп ҡала, уларҙың алтыһы Һиндостандың Рәсәйҙәге илселеге тарафынан финанслана. Тик беҙҙең республикала ғына ул, «Башҡортостан — Һиндостан» дуҫлыҡ һәм мәҙәни бәйләнештәр йәмғиәте тип үҙгәртелеп, үҙ аллы эшләүен дауам итә. Уның президенты — академик Әсғәт Ғәлимйән улы Ғүмәров.
- 2015 йылдың 1-3 февралендә Өфөлә Һиндостандың Рәсәй Федерацияһындағы Ғәҙәттән тыш һәм Тулы хоҡуҡлы илсеһе Пунди Шринивасан Рагхаван етәкселегендәге Һиндостан Республикаһы делегацияһы булып китте. Илсе Башҡортостан Башлығы Рөстәм Хәмитов менән осрашты. Һөйләшеү барышында яҡтар сәнәғәт һәм сауҙа-иҡтисади хеҙмәттәшлек йүнәлештәрен тикшерҙе. 2015 йылдың июлендә Өфөлә үтәсәк ШОС һәм БРИКС саммиттары Башҡортостан менән Һиндостан араһындағы партнерлыҡ мөнәсәбәттәрен нығытыуға булышлыҡ итәсәк тип билдәләнде. Пунди Шринивасан Рагхаван иҡтисади хеҙмәттәшлекте ил кимәлендә генә түгел, төбәктәргә ҡағылышлы ла киңәйтергә кәрәк, тине. — Башҡортостан Республикаһының Һиндостандағы Харьяна штаты менән туғандарса мөнәсәбәт ойошотороға теләүен беләм. Беҙ ошо бәйләнештәрҙе булдырыу һәм нығытыу өсөн барыһын да эшләйәсәкбеҙ, — тип айырып әйтте илсе.
- Ике республика араһында хеҙмәттәшлек итеү сиктәрендә Башҡорт дәүләт ҡурсаҡ театры XXVIII «Сурадж Кунд Мела» халыҡ-ара фестивалендә ҡатнашты. Халыҡ кәсептәре һәм фольклоры фестивале 2015 йылдың 1 февралдән 15-нә тиклем Дели ҡалаһында үтте. Гастролдәрҙә 14 артист һәм 30-ҙан ашыу ҡурсаҡ ҡатнашты. Ике аҙна дауамында өфөләр тамашасыларҙы «Һинд легендаһы», «Панчатантра» һәм «Урал батыр» спектаклдәре менән ҡыуандырҙы.
- Төбәктә Һиндостан менән хеҙмәттәшлекте һәм сауҙа әйләнешен үҫтерергә ниәтләйҙәр. Башҡортостандың Иҡтисади үҫеш министрлығы Нью-Дели ҡалаһында үткән Петербург халыҡ-ара иҡтисади форумының күсмә сессияһында төбәктең инвестиция ҡеүәте менән таныштырҙы, хеҙмәттәшлектең перспективалы йүнәлештәрен билдәләне. Был — фармацевтика, һаулыҡ һаҡлау өлкәһендә нанотехнологиялар, күн тауарҙар етештереү, мәғлүмәт технологиялары. 2015 йылдың туғыҙ айында Һиндостан менән Башҡортостан араһындағы тауар әйләнеше 194 миллион долларҙан ашыу тәшкил иткән. Быйыл был күрһәткесте арттырыу планлаштырыла[2].
-
-
-
-
Ладакхтағы тауҙар
-
-
Иҫкәрмәләр[үҙгәртергә | вики-тексты үҙгәртергә]
- ↑ Йәншишмә. 12.09.2014
- ↑ «Башинформ» мәғлүмәт агентлығы, 2016, 1 февраль (Тикшерелгән 2 февраль 2016)
Сығанаҡтар[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Кузеев Раил Гумерович;
- СОТРУДНИЧЕСТВО Башкортостан — Индия Дружеские связи прошли проверку временем;
- Марат Назиров. ОБИ — Общество Башкортостан — Индия;
- II Всероссийский СЕМИНАР индийского танца. Уфа;
- Башҡортостанға Һиндостандың Рәсәйҙәге дипломатик миссия башлығы килә;
- Рөстәм Хәмитов Һиндостандың Рәсәйҙәге илсеһе Пунди Шринивасан Рагхаван менән осрашты.
- Башҡорт дәүләт ҡурсаҡ театры Һиндостандағы халыҡ-ара фестивалдә өс спектакль күрһәтте.


text:
Стәрлетамаҡ, Ишембай һәм Белорет районын яңы юл тоташтырасаҡ
Стәрлетамаҡ, Ишембай һәм Белорет районын яңы юл тоташтырасаҡ. Дөрөҫөрәге, әлеге ваҡытта Ишембай районы биләмәһендә һалынып ятҡан 13 километр юл.
Был участканы төҙөү зарурлығы 1996 йылда уҡ тыуғайны. Иҫке юл ландшафттың түбәнге яғы буйлап үтә. Ҡая таштар юл төҙөүселәргә етди ҡаршылыҡтар тыуҙыра һәм эште иҡтисади һөҙөмтәһеҙ яһай. Яңы юл иһә ҡалҡыулыҡ буйлап үтәсәк.
Әлеге ваҡытҡа 13 километрҙың алтауһы файҙаланыуға тапшырылған да инде. Тағы ла ике километрҙа юл полотноһы һибелгән.
Иҡтисадта көрсөк башланғанға тиклем эштәр әүҙемерәк барҙы, әммә хәҙер төҙөлөштө финанс проблемаһы тотҡарлай. Бөгөн Башҡортостан Президенты Мортаза Рәхимов менән Ишембай районы хакимиәте башлығы Марат Ғайсин туранан-тура объектта ошо проблеманы тикшерҙе.
Президент әйтеүенсә, юл республикаға бик кәрәк – объектты финанслау юлдары эҙләп табыласаҡ.


text:
Төҙөлөштө арзанайтыу һәр яҡлап файҙалы буласаҡ
Көйөргәҙе районында Юшатыр һыу һаҡлағысын төҙөү проект сметаһынан ике тапҡырға арзаныраҡҡа төшөүе ихтимал, әммә был экологик именлектә һәм кешеләрҙең һаулығында сағылмаясаҡ. 24 июндә БР Хөкүмәте Премьер-министры Раил Сарбаев эш сәфәре барышында төҙөлөш барышы һәм ҡайһы бер ҡатмарлылыҡтар менән танышты.
Проект документацияһын төҙәтеү, транспорт менән файҙаланыуҙы оптималләштереү, төҙөлөштө арзанайтыуҙың ҡайһы бер башҡа варианттары һыу һаҡлағыстың смета хаҡын ике тапҡырға кәметергә булышлыҡ итте. Смета менән планлаштырылған 453 миллион һум урынына төҙөүселәр 200 миллион һумды еткерә аласаҡтар.
Раил Сарбаев, проектты арзанайтыу тирә-яҡ мөхиткә һәм кешеләрҙең һаулығына бер ниндәй зыян килтерергә тейеш түгел, тип айырып билдәләне. Был яҡтан төҙөлөштөң дәүләт заказсыһы — БР Тәбиғәттән файҙаланыу һәм экология министрлығына төҙөлөш эштәренең экологик һәм санитар нормаларға тап килеүен контролдә тоторға ҡушылды.
Премьер шулай уҡ республика Президенты, төҙөлөштө быйыл тамамларға — киләһе миҙгелдә һыу һаҡлағыс тәүге һыуҙы ҡабул итергә тейеш, тигән бурыс ҡуйҙы тип иҫкәртте. Һыу һаҡлағысты тапшырыу сентябрь башына планлаштырыла.
Был ҡоролма ҙур әһәмиәткә эйә буласаҡ: Оло Юшатыр йылғаһы эҫе йәйге осорҙа һайыға һәм үҙ бассейнындағы хужалыҡтар баҫыуҙарын дым менән тәьмин итә алмай. Өҫтәмә сығанаҡ барлыҡҡа килеү менән был яҡтарҙа игенселек алып барыу күпкә еңелләшәсәк. Быуаға яҡын хужалыҡта — "Киров исемендәге" ауыл хужалығы кооперативында йәшелсәселекте әүҙем үҫтерергә планлаштыралар: һыу һаҡлағыс Аҡһары һәм Яңы Мораптал ауылдары араһындағы ерҙәрҙе һуғарыуҙы ойошторорға мөмкинлек бирәсәк.
Һыу һаҡлағыстың максималь тәрәнлеге — 11,5 метр һәм секундына бында 200 кубометрҙан ашыу һыу сығарыласаҡ. Бынан тыш, һыулыҡ 250-300 кВт электр энегрияһы етештерерлек локаль гидроэлектростанция төҙөп ҡуйырға мөмкинлек бирә, был урындағы ҡулланыусылар өсөн етерлек буласаҡ.


text:
Стәрлетамаҡ ҡалаһының химик предприятиелары араһында “Сода” асыҡ акционерҙар йәмғиәте – иң яҡшыһы
Стәрлетамаҡ ҡалаһының химик сәнәғәт предприятиелары араһында үткәрелгән иҡтисади ярышта “Сода” асыҡ акционерҙар йәмғиәте – иң яҡшыһы, тип танылды. Финанс көрсөгө йоғонтоһона ҡарамаҫтан, производство – хужалыҡ эшмәкәрлегенең төп күрһәткестәре юғары кимәлдә һаҡланған.
– Беҙҙең предприятие етештергән кальцийланған сода стратегик сеймал булып тора. Уны ҡулланыу кимәле – иҡтисадтың дөйөм хәленең индикаторы тиергә була. Шуға ла төп күрһәткестәрҙе юғары кимәлдә тотоу беҙҙә ышаныс тыуҙыра, – ти “Сода”ның генераль директоры Сергей Лобастов.
Иҡтисади ярышҡа йомғаҡлау яһағанда компанияларҙың эшмәкәрлек йүнәлештәре һәм күрһәткестәр иҫәпкә алынды: сәнәғәт производствоһы индексы, экспорт күләме, инновацион продукция күләме, уртаса айлыҡ эш хаҡы күләме динамикаһы, конкурстар, йәрминкәләрҙә ҡатнашыу.
Бөгөн был предприятие социаль тармаҡтың барлыҡ обьекттарын да һаҡлап алып ҡалған: ”Юлдаш” балалар сәләмәтләндереү үҙәге, “Сода” мәҙәниәт һарайы, “Содовик” физкультура –сәләмәтләндереү үҙәге,”Шиханы” ял итеү базаһы, “Ҡуш-тау” тау саңғылары базаһы, фельдшерҙар пункты, ғаилә дөйөм ятаҡтары. Компания мәктәптәргә, урта махсус уҡыу йорттарына һәм балалар баҡсаларына шефлыҡ ярҙамы күрһәтә.
“Сода” асыҡ акционерҙар йәмғиәтенең матбуғат хеҙмәтененән хәбәр итеүҙәренсә, төрлө кимәлдәге бюджеттарға һәм бюджеттан тыш фондтарға түләүҙәр ғинуар –сентябрь эсендә ярты миллиард һумдан ашыу тәшкил иткән. Уртаса эш хаҡы – 17 638 һум һәм ул ваҡытында түләнә.


text:
Халыҡты һаҡлап ҡалыу стратегияһы М. Рәхимов
Бөгөн Бишбүләк, Миәкә, Стәрлебаш райондарында һәм Мәләүез ҡалаһында Республика Советының һаулыҡ һаҡлауҙы үҫтереү мәсьәләләренә арналған күсмә ултырышы бара. Республика Советы күсмә ултырышының девизы — "Халыҡ һаулығы — Башҡортостандың төп байлығы".
Түбәндә Башҡортостан Республикаһы Президенты Мортаза Рәхимовтың һаулыҡ һаҡлау мәсьәләләренә арналған мәҡәләһенән өҙөк бирәбеҙ.
"Һәр кеше тормошонда иң ҡәҙерлеһе — һаулыҡ. Шуға күрә республика халҡының һаулығын һаҡлау өсөн тейешле шарттар булдырыу беҙҙең мөһим стратегик бурыс булып тора.
Ҙур ижтимағи үҙгәртеп ҡороуҙарҙы тормошҡа ашырыу хәҙерге Башҡортостандың үҫешендә төп этапҡа әүерелде. Республиканың үҙаллылығы артыуы, вәкәләттәренең киңәйеүе иҡтисади үҫеште, граждандарҙың хоҡуҡтарын һәм азатлыҡтарын тормошҡа ашырыуҙы эҙмә-эҙлекле тәьмин итеү мөмкинлеген бирҙе, йәмәғәт тормошоноң бөтә яҡтарына тиерлек ҡағылған сифатлы системалы үҙгәрештәр өсөн көслө этәргес булды. Хәҙер республикабыҙ — илдең төп, таяныс төбәктәренең береһе. Тулайым төбәк продукты күләме, сәнәғәтте, ауыл хужалығын, төҙөлөш һәм транспортты үҫтереү буйынса Башҡортостан тәүге тиҫтәлә. Ул Федерация бюджетының килем өлөшөнөң өҫтән ике өлөшөнән күберәген тәьмин итеүсе бер нисә субъект иҫәбенә инә. Ҡала һәм ауылдар үҙгәрҙе, кешеләрҙең йәшәү кимәле һиҙелерлек үҫте һәм сифаты яҡшырҙы.
Республика һаулыҡ һаҡлау системаһындағы етди үҙгәрештәр ҙә ҡеүәтле иҡтисади потенциалды тәьмин итә. Уның нигеҙенә дәүләт характерында булыу, түләүһеҙ медицина ярҙамы һәм уға һәр кемдең эйә булыу мөмкинлеге, профилактик йүнәлеш, фән менән практиканың бәйләнеше кеүек принциптар һалынған.
Халыҡтың һаулығы һәм һаулыҡ һаҡлауҙы үҫтереү мәсьәләләре республика етәкселеге эшмәкәрлегенең төп йүнәлештәренә инә. 2010 йылға тиклем республикала һаулыҡ һаҡлау системаһын һәм медицина фәнен үҫтереү һәм реформалау концепцияһын раҫлау мөһим ваҡиға булды. Һаулыҡ һаҡлау системаһының норматив-хоҡуҡи базаһы камиллаша. Шулай уҡ һаулыҡ һаҡлау һәм медицина тәьминәтенең социаль характерҙағы ауырыуҙарҙы иҫкәртеү һәм уларға ҡаршы көрәш, наркоманияны иҫкәртеү, юғары медицина технологияларын үҫтереү кеүек киҫкен проблемаларҙы хәл итеүгә ҡағылышлы айырым маҡсатлы программаларҙың ҙур пакеты әҙерләнгән.
Демографик үҫештең түбәнәйеүенә юл ҡуймауға, үлем кимәлен түбәнәйтеүгә, кешеләрҙең ғүмер оҙайлылығын арттырыуға, тыуымды үҫтереүгә, ҡатын-ҡыҙҙарҙың һәм балаларҙың һаулығын һаҡлауға, күп балалы һәм тулы булмаған балалы ғаиләләргә матди ярҙамды көсәйтеүгә айырым иғтибар бирелә. Һуңғы йылдарҙа Федераль үҙәк тарафынан иғлан ителгән "халыҡты һаҡлап ҡалыу" идеяһы республикала күптән инде тормошҡа ашырыла!
Йыл һайын һаулыҡ һаҡлауҙың көнүҙәк мәсьәләләренә арналған Республика Советының күсмә ултырыштарын үткәреү тармаҡты модернизациялауҙа ғәйәт ҙур әһәмиәткә эйә. Уларға әҙерлек осоронда заманса ҡорамалдар менән йыһазландырылған дауаханалар, поликлиникалар һәм фельдшер-акушерлыҡ пункттары реконструкциялана һәм төҙөлә. Һуңғы йылдарҙа ғына республика ауыл райондарының өстән бер өлөшөндә дауалау-профилактика учреждениеларының матди-техник базаһы ярайһы уҡ яҡшырҙы.
Ошо йылдарҙа республикала балаларҙың һаулығын тыуғандан алып 18 йәшкә тиклем күҙәтеүҙең берҙәм системаһы ойошторолдо. Уның төп принциптары — иҫкәртеү, этаплылыҡ һәм күсәгилешлелек. Йөклө, бала табасаҡ һәм бала табыусы ҡатындарға, гинекология сирҙәренән яфаланыусыларға һәм сабыйҙарға ашығыс ярҙам күрһәтеү һәм мониторинг системаһы яйға һалынды.
Шифахана-курорт хеҙмәте йылдам үҫә. Йыл һайын уларҙа 130 мең самаһы кеше һаулығын нығыта. Һуңғы йылдарҙа бер нисә ҙур заманса шифахана яңынан төҙөлөп сафҡа инде.
"Һаулыҡ" милли проектын тормошҡа ашырыу һаулыҡ һаҡлауҙы үҫтереүгә етди этәргес бирҙе. Яңы финанс сәйәсәте — тәүге звено һәм ашығыс ярҙам хеҙмәте хеҙмәткәрҙәренә өҫтәмә түләүҙәр ҡулланыу, хеҙмәтте дәртләндереүҙең яңы алымдарын ғәмәлгә индереү һөнәрҙең абруйын арттырыуға килтерҙе — тармаҡҡа кадрҙар ағыла башланы. Бөтә амбулатория-поликлиника учреждениелары тип әйтерлек заманса рентгенология, ультратауыш, лаборатория, эндоскопия ҡорамалдары менән ҡайтанан йыһазландырылды. Ашығыс ярҙам автопаркы 70 процентҡа яңыртылды.
Дарыуҙар менән тәьмин итеү һаулыҡ һаҡлауҙың һөҙөмтәле эшен ойоштороуҙың мөһим звеноларының береһе булып тора. Был эш өс төп йүнәлеш буйынса тормошҡа ашырыла: республика халҡын дарыухана учреждениелары аша дарыуҙар һәм медицина тәғәйенләнешендәге изделиелар менән тәьмин итеү; Граждандарға түләүһеҙ медицина ярҙамы күрһәтеүҙең дәүләт гарантиялары программаһына ярашлы дауалау-профилактика учреждениеларында дарыуҙар менән ярҙам; граждандарға дәүләт социаль ярҙам күрһәтеү сиктәрендә амбулатор дауалау.
Һаулыҡ һаҡлау — Башҡортостандағы социаль сәйәсәттең өҫтөнлөгө ул. Һәм был лозунг түгел, ә ысынбарлыҡ. Граждандарға медицина ярҙамы күрһәтеү системаһын үҫтереүгә инвестициялар дауалау-профилактика учреждениеларының матди-техник базаһын нығытыуға, заманса һөҙөмтәле технологияларҙы ғәмәлгә индереүгә, тармаҡтағы кадрҙар мәсьәләләрен хәл итеүгә, төп маҡсат — халыҡ сәләмәтлегенең төп күрһәткестәрен яҡшыртыуға өлгәшеүгә булышлыҡ итә.
Дөйөм алғанда, беҙҙә заманса матди базаға һәм квалификациялы кадрҙарға эйә булған йыйнаҡ һаулыҡ һаҡлау системаһы ойошторолдо. Үткән осорҙағы мөһим ҡаҙаныштар һаҡлап ҡалынды һәм үҫтерелде. Халыҡҡа ғәмәлдәге ҡануниәт менән билдәләнгән күләмдә һәм сифатта медицина ярҙамы тәьмин ителде, йылдам ижтимағи-иҡтисади үҙгәрештәргә яраҡлашып, донъя финанс көрсөгө шарттарында һөҙөмтәле эште дауам итә алдыҡ. Федераль үҙәк тарафынан Башҡортостандағы һаулыҡ һаҡлауҙың ил буйынса яҡшылар иҫәбендә тотороҡло билдәләнеүе осраҡлы түгел.


text:
Икенсел торлаҡ Өфөлә 0,3 процентҡа ҡыйбатланды
Уҙған аҙнала Өфө буйынса икенсел торлаҡҡа уртаса хаҡ 0,3 процентҡа күтәрелеп, хәҙер 46,04 мең һум тәшкил итә. Бер һәм ике бүлмәле фатирҙар сегментында хаҡтар бер процентҡа артты. Күп бүлмәле фатирҙар 1,1 процентҡа ҡыйбатланды. Шул уҡ ваҡытта өс бүлмәлеләргә хаҡ 1,4 процентҡа кәмене.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәтенә ярашлы, әлеге ваҡытта ҡалала иң арзан өс бүлмәле фатир 800 мең һумға тәҡдим ителә. Ул К.Маркс урамында урынлашҡан, майҙаны — 45 квадрат метр. Иң ҡыйбат фатир 18 миллион һумға һатыла. Был Киров урамында урынлашҡан дүрт бүлмәле фатирҙың майҙаны — 230 квадрат метр.
Бүлмәләр сегментында тәҡдим ителгән минималь хаҡ – 500 мең һум: Интернациональ урамы, 12 кв. метр. Иң юғары хаҡ – 1170 мең һум: Космонавтар урамы, 10,9 кв. метр.
Һатыуға ҡуйылған иң ҡыйбат коттедж 20 миллион һумға тәҡдим ителә. Ул Аҡманайҙа урынлашҡан, майҙаны - 450 квадрат метр.


text:
Рөстәм Хәмитов: Еңеү көнөнән юғарыраҡ тантана юҡ
Башҡортостан Республикаһы Президенты Рөстәм Хәмитов һуғышта ҡатнашыусыларҙы Еңеү көнө менән ҡотланы. Ҡотлауҙа былай тиелә: «Ҡәҙерле Бөйөк Ватан һуғышы ветерандары һәм тыл хеҙмәтсәндәре! Хөрмәтле дуҫтар!
Ошо көндәрҙә беҙ бөйөк датаны – совет халҡының фашистик Германияны Еңеүенең 66 йыллығын билдәләйбеҙ. Ихлас күңелдән барығыҙҙы ла ошо бөтә халыҡ байрамы менән ҡотлайым!
Беҙҙең өсөн Еңеү көнөнән дә иҫтәлеклерәк дата, әһәмиәтлерәк ваҡиға, юғарыраҡ тантана юҡ. Ул бөтә донъяға тап беҙҙең илдең, беҙҙең армияның нацизмға хәл иткес һәм емергес һөжүм яһауын хәтерләтеп тора.
Күҙҙәрҙе йәшләндергән был байрам бик күпте – батырлыҡ һәм ҡаһарманлыҡты, бирешмәүсәнлек һәм ышанысты, яҡындарыңды юғалтыу ҡайғыһын үҙ эсенә ала. Һалдаттар, ошо көндө яҡынайтып, һөжүмгә күтәрелгән. Әсәләр, ҡатын-ҡыҙҙар, балалар тылда бөтә ауырлыҡты үҙ иңенә алған. Һәм бөгөн тиҫтә йылдар үткәндән һуң беҙ һәр кемдең шәхсән батырлығын иҫкә алабыҙ. Батырҙарҙың исеме мәңгелеккә беҙҙең йөрәктәрҙә ҡаласаҡ.
9 Май рәсәйлеләр өсөн – милли берҙәмлек һәм ғорурлыҡ көнө. Ул көн беҙҙе тыуған еребеҙҙең һәр ҡарышын яуларға әҙер булған атай-олатайҙарыбыҙға тиңләшергә мәжбүр итә. Беҙҙе яугирҙәрҙең намыҫы һәм дәрәжәһенә тап төшөрмәҫкә, еңергә һәм һәр ерҙә беренсе булырға өндәй. Йөрәктәребеҙ ошо тойғолар менән һуғарылған. Ниәттәребеҙ Бөйөк Тыуған илебеҙ – һөйөклө Рәсәй хаҡына изге эштәребеҙҙә сағыла.
Барығыҙға ла ныҡлы һаулыҡ һәм именлек, бәхет һәм тыныс күк йөҙө, фиҙакәр хеҙмәттә уңыштар теләйем! Еңеү көнө менән».


text:
Башҡортостан муниципалитеттары туристик интернет-порталында иҫтәлекле урындары хаҡында мәғлүмәт ҡалдыра ала
ӨФӨ, 2015 йыл, 27 ғинуар. /«Башинформ» мәғлүмәт агентлығы, Артур Басиров/.
Башҡортостандың Эшҡыуарлыҡ һәм туризм буйынса дәүләт комитеты республиканың туристик порталы өсөн мәғлүмәттәр туплай башлай. Порталда муниципаль берәмектәрҙең туристик хеҙмәттәре тураһында махсус бүлек булдырыласаҡ, тип хәбәр ителә ведомство сайтында.
Дәүләт комитетынан хәбәр итеүҙәренсә, сайтта махсус бүлек асыу муниципалитеттарҙағы туристик маршруттарҙың һәм объекттарҙың билдәлелеген күтәрергә мөмкинлек бирәсәк.
Туризмды үҫтереү урындағы бюджетты тулыландырыу сығанаҡтарының береһе булыуы ихтимал.


text:
Рөстәм Хәмитов: Благовар районындағы селекция-гибрид үҙәге — ҙур биологик фабрикаФото: Башҡортостан Башлығының матбуғат хеҙмәте
Рөстәм Хәмитов: Благовар районындағы селекция-гибрид үҙәге — ҙур биологик фабрика
Рөстәм Хәмитов: Благовар районындағы селекция-гибрид үҙәге — ҙур биологик фабрикаФото: Башҡортостан Башлығының матбуғат хеҙмәте
ӨФӨ, 2015 йыл, 25 май. /«Башинформ» мәғлүмәт агентлығы, Илья Спиридонов/.
Эш сәфәре барышында Рөстәм Хәмитов Благовар районында булды. Башҡортостан Башлығы Яңы Никольское ауылы эргәһендә төҙөлә башлаған селекция-гибрид үҙәген ҡараны. Был объект республиканың өҫтөнлөклө инвестиция проекттары исемлегенә инә. Уның хаҡы 1,1 миллиард һум тәшкил итә. 270,6 миллион һум күләмендә дәүләт ярҙамы билдәләнгән. Ул ҡорамалдар һәм малдар һатып алыуға субсидияларҙы, инфраструктура хаҡының бер өлөшөн ҡаплауҙы, һалым льготаларын биреүҙе үҙ эсенә ала.
Инвестор Елена Климова хәбәр итеүенсә, проект йылына 32 мең баш сусҡа үрсетеү буйынса заманса үҙәк булдырыуҙы күҙ уңында тота.
Хәҙерге көндә карантин, аталандырыу корпустарын, яһалма аталандырыу станцияларын, шулай уҡ административ-көнкүреш корпусын төҙөү тамамланған. Биҙәкләү, бетонлау, электр-монтажлау эштәре башҡарыла. Малсылыҡ комплексын 1 июндә сафҡа индереү планлаштырыла. Тоҡом малдарының тәүге партияһы — 420 инә һәм 16 ата сусҡа — Орел өлкәһенән килтереләсәк. Бөтә корпустарҙы быйыл сентябрҙә сафҡа индереү көтөлә, ә 2016 йылдың июнендә проект ҡеүәтенә сығыу күҙаллана.
Селекция-гибрид үҙәге сафҡа индерелгәндән һуң унда 50 яңы эш урындары булдырыласаҡ. Үҙәк операторының уртаса хеҙмәт хаҡы 30 мең һум тәшкил итәсәк. Хәҙер инвестор селекция-гибрид үҙәгенең икенсе сиратын проектлау мәсьәләһен тикшерә.
Китер алдынан Рөстәм Хәмитов Елена Климова менән үҙәктә ауыл хужалығы райондары башлыҡтары һәм хужалыҡ етәкселәре өсөн сусҡасылыҡ буйынса уҡыу үҙәге хаҡында һөйләшеп килеште. Инвестор үҙе генетика буйынса лекция уҡырға теләк белдерҙе. Республика Башлығы шулай уҡ Елена Климованы ауыл хужалығының һөҙөмтәлелеген арттырыу мәсьәләләре буйынса эшсе төркөм составына инергә тәҡдим итте.


text:
8-9 майҙа Өфөлә "Хәтер" акцияһы үтәсәк
Бөйөк Еңеүҙең 64 йыллығы хөрмәтенә Өфөлә 8-9 майҙа "Пятерочка", "Полушка", "Матрица", "Монетка", Магнит", "Патэрсон", "Байрам" һәм "Лукошко" эре сауҙа селтәрҙәренең 140-лап магазинында "Хәтер" акцияһы үткәреләсәк.
Башҡортостан баш ҡалаһы хакимиәте хәбәр итеүенсә, акцияның асылы шуға ҡайтып ҡала: был көндәрҙә Бөйөк Ватан һуғышында ҡатнашыусылар һәм уға тиңләштерелгән граждандар категориялары, тейешле танытмаларын күрһәтеп, һатып алған әйберҙәренә ташлама аласаҡ. Акцияла ҡатнашыусы бөтә магазиндарҙа махсус плакаттар элеп ҡуйыласаҡ.


text:
Вальтер Гигер етәкселегендә Швейцарияның рәсми делегацияһы килеүе көтөлә
Башҡортостанда Швейцария Конфедерацияһының Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Вальтер Гигер етәкселегендә Швейцарияның рәсми делегацияһы килеүен көтәләр.
Ҡунаҡтарҙың Өфөгә килеү программаһы дүрт көнгә иҫәпләнгән. Сәфәрҙең бөтә төп рәсми саралары 28-29 июнгә планлаштырылған. Атап әйткәндә, дүшәмбе көнө дипломаттың республика етәкселеге менән осрашыуы көтөлә. Шул уҡ көндө Швейцария делегацияһы беренсе вице-премьер, БР финанс министры Айрат Ғәскәров, һунынан Юғары мөфтөй, Рәсәй мосолмандарының Үҙәк Диниә назараты рәйесе Тәлғәт Тажетдин менән һөйләшеүҙәр алып барырға тейеш.
Делегацияның эшлекле өлөшө Башҡортостандың Сауҙа-сәнәғәт палатаһы етәкселеге менән осрашасаҡ.
29 июндә Өфөлә презентация үткәреләсәк, унда ҡунаҡтар Башҡортостанда тормошҡа ашырылған ҙур инвестицион проекттар тураһында тулы мәғлүмәт ала аласаҡ. Шишәмбегә шулай уҡ вице-премьер, БР мәҙәниәт һәм милли сәйәсәт министры Илдус Илишев менән осрашыу планлаштырылған. Сәфәр программаһына ҡайһы бер иҡтисад объекттарына барыу ҙа индерелгән.


text:
Республикала беренсел һәм икенсел торлаҡтың хаҡы 51,1 һәм 54,9 мең һум тәшкил иткән Фото: Олег Яровиков
Республикала беренсел һәм икенсел торлаҡтың хаҡы 51,1 һәм 54,9 мең һум тәшкил иткән
Республикала беренсел һәм икенсел торлаҡтың хаҡы 51,1 һәм 54,9 мең һум тәшкил иткән Фото: Олег Яровиков
ӨФӨ, 2015 йыл, 30 октябрь. /«Башинформ» мәғлүмәт агентлығы, Ксения Калинина/.
Башҡортостанда торлаҡҡа хаҡтар төштө. Яҡынса мәғлүмәттәр буйынса, 2015 йылдың III кварталында беренсел торлаҡтың квадрат метрының хаҡы — 51,1 мең, икенсел торлаҡтың 54,9 мең тәшкил иткән. Ошо йылдың II кварталында «беренсел» — 51,7 мең (III кварталда 0,7 процентҡа кәмегән), «икенсел» 55,7 мең һум (2,2 процент) торған.
2013 йылдан республикала торлаҡ баҙарындағы хаҡтарҙың динамикаһы Башҡортостанстат сайтында бирелгән.


text:
Рөстәм Хәмитов Өфөләге ташҡынға ҡаршы штабтарҙың эшен тикшерҙеФото: Башҡортостан Башлығының матбуғат хеҙмәте
Рөстәм Хәмитов Өфөләге ташҡынға ҡаршы штабтарҙың эшен тикшерҙе
Рөстәм Хәмитов Өфөләге ташҡынға ҡаршы штабтарҙың эшен тикшерҙеФото: Башҡортостан Башлығының матбуғат хеҙмәте
ӨФӨ, 2016 йыл, 28 март. /«Башинформ» мәғлүмәт агентлығы, Александр Смирнов/.
26 мартта Башҡортостан Башлығы Рөстәм Хәмитов Өфө буйлап эш сәфәре барышында ташҡынға ҡаршы штабтарҙың эшмәкәрлеге менән танышты һәм яҙғы ташҡынға әҙерлек мәсьәләләрен тикшерҙе.
Эш сәфәренең тәүге пункты яһалма ҡоролмаларҙы ремонтлау һәм тәртиптә тотоу буйынса махсуслаштырылған идаралыҡ булды. Унда республика Башлығы Өфөнөң Киров районындағы ташҡынға ҡаршы штабтың эше менән танышты.
Район башлығының беренсе урынбаҫары, ташҡынға ҡаршы комиссия рәйесе Олег Котов әйтеүенсә, Кооператив ялан һәм Өсөнсө пристань биҫтәләренә һыу баҫыу хәүефе янай. Әлеге ваҡытта ихаталар буйлап тикшереү һәм халыҡҡа инструкция таратыу тамамланған. 3 700 кешегә иҫәпләнгән 35 ваҡытлыса урынлаштырыу пункты әҙерләнгән.
Республика етәксеһенең милекте страховкалау тураһында һорауына яуап биреп, Олег Котов страховка компанияларының ташҡындың көслө булыу ихтималлығын белә тороп, ошо йүнәлештә эшләмәүҙәре хаҡында һөйләне.
Төбәк Башлығы ташҡынға ҡаршы сараларҙы тәьмин итеү өсөн йәлеп ителәсәк көстәрҙең әҙерлеген баһаланы, Кооператив ялан һәм Өсөнсө пристань биҫтәләренең яр буйҙарын ҡараны.
«Өфө» йылға порты» яуаплылығы сикләнгән йәмғиәтенең Нижегородка йөк терминалында Рөстәм Хәмитов Өфөнөң Ленин районындағы ташҡынға ҡаршы штабтың эшмәкәрлеге менән танышты һәм Нижегородка биҫтәһенең яр буйын ҡараны.
Район хакимиәте башлығы Альбина Йосопова Нижегородка, Затон һәм Козарез биҫтәһендә йәшәүселәргә һыу баҫыу янауы хаҡында хәбәр итте. Әлеге ваҡытта бында бөтә әҙерлек саралары тамамланған. Нижегородкала ғына ташҡынға ҡаршы өс штаб ойошторолған. Биҫтәләге 577 йортто һыу баҫыуы ихтимал.
Ташҡынға ҡаршы әҙерлек алдан, ғинуар аҙағында – февраль башында уҡ башланды, тип һыҙыҡ өҫтөнә алды Башҡортостан Башлығы.
– Халыҡ менән эшләү дауам итә. Муниципалитет вәкилдәре кешеләргә һыу баҫҡан осраҡта үҙеңде нисек тоторға кәрәклеген аңлата, – тине Рөстәм Хәмитов. – Штаб, халыҡты эвакуациялау, туҡланыу урындары, транспорт бүлеү өсөн яуаплы предприятиелар билдәләнгән. Ошо йәһәттән ҙур эш бара. Бөгөн бөтә хеҙмәттәр ҙә юғары әҙерлек режимында эшләй. Беҙ хәлде контролдә тотабыҙ. Апрелдә һәм май баштарында ошо эш менән шөғөлләнәсәкбеҙ. Ғәҙәттән тыш хәлдәр булмаҫ, тип ышанам.
Иҫегеҙгә төшөрәбеҙ, яҙғы ташҡынды хәүефһеҙ үткәреүгә әҙерлек сиктәрендә быйыл Башҡортостан Хөкүмәте ҡарары менән ташҡынға ҡаршы комиссия составы раҫланды, яҙғы ташҡынды хәүефһеҙ үткәреү буйынса саралар планы ҡабул ителде.


text:
Төбәктә компаниялар хеҙмәткәрҙәренә хеҙмәт хаҡы буйынса күп миллионлыҡ бурыстарын ҡайтарҙы Фото: Олег Яровиков
Төбәктә компаниялар хеҙмәткәрҙәренә хеҙмәт хаҡы буйынса күп миллионлыҡ бурыстарын ҡайтарҙы
Төбәктә компаниялар хеҙмәткәрҙәренә хеҙмәт хаҡы буйынса күп миллионлыҡ бурыстарын ҡайтарҙы Фото: Олег Яровиков
ӨФӨ, 2015 йыл, 10 июнь. /«Башинформ» мәғлүмәт агентлығы, Артур Басиров/.
Ғинуар-майҙа Башҡортостанда компаниялар хеҙмәткәрҙәренә 150 миллион һумға яҡын хеҙмәт хаҡы буйынса бурыстарын ҡайтарҙы. Быға республикалағы Дәүләт хеҙмәт инспекцияһы ярҙамында өлгәшелде.
Ағымдағы йылдың тәүге биш айында инспекция 500-ҙән ашыу тикшереү үткәргән. Уларҙың һөҙөмтәләре буйынса 187 эш биреүсенең хеҙмәт ҡануниәтен боҙоуы асыҡланған, 137 етәксе 4 меңдән ашыу хеҙмәткәрҙәренә 136,7 миллион һумлыҡ эш хаҡы түләмәгән.
Ведомство хәбәр итеүенсә, быйыл ғинуар-майҙа хеҙмәт хаҡын ваҡытында түләмәү буйынса 700-гә яҡын закон боҙоу осрағы теркәлгән, уларҙы бөтөрөү маҡсатында 388 күрһәтмә бирелгән, 1169 вазифалы һәм юридик шәхестәргә 7 миллион һумдан ашыу штраф һалынған. Биш меңдән ашыу хеҙмәткәр 150 миллион һум самаһы эш биреүсе тарафынан түләнмәгән хеҙмәт хаҡы алған.


text:
Башҡортостанда ҡара сиңерткәгә бәйле ғәҙәттән тыш хәл зонаһы 50 мең гектарҙан артты
Әлегә Башҡортостанда ҡара сиңерткәгә бәйле ғәҙәттән тыш хәл иғлан ителгән территорияның майҙаны 50 мең гектарҙан артты, тип хәбәр итте БР Дәүләт Йыйылышының Аграр мәсьәләләр, экология һәм тәбиғәтте файҙаланыу буйынса комитет ултырышында Ғәҙәттән тыш хәлдәр министрлығының республика буйынса баш идаралығы начальнигының беренсе урынбаҫары Закир Хужәхмәтов.
Әлегә биш районда ғәҙәттән тыш хәл режимы иғлан ителгән, матди зыян, яҡынса баһалауҙар буйынса, 10 миллион һумға яҡынлаша. Тағы бер район – Хәйбулла – юғары әҙерлек шарттарында эшләй. Былар ғәҙәттән тыш хәл режимын төбәк кимәлендә индерергә нигеҙ бирә.
БР ауыл хужалығы министры урынбаҫары Владимир Незнановтың әйтеүе буйынса, ауыл хужалығы культураларын эшкәртеү технологияларын үтәмәү, ҙур майҙанды биләгән һөрөнтө ерҙәрҙе эшкәртелмәүе иҫәбенә ҡара сиңерткәләрҙең таралыуы, ауыл биләмәләрендә ерҙәрҙе эшкәртмәү ҡоротҡостарҙың киң таралыуына килтергән төп сәбәптәр булып тора.
Ҡара сиңерткәләр Силәбе һәм Ырымбур өлкәләре менән сиктәш урынлашҡан Урал аръяғы райондарыда күпләп үрсей.
— Һуңғы 30 йыл эсендә Башҡортостанда ҡара сиңерткәләрҙең күпләп баҫып алыуы 1986-1989, 1998-2001 һәм 2010-2014 йылдарҙа теркәлгән. Ғөмүмән әйткәндә, улар цикллы сифатҡа эйә, — тип аңлатты Владимир Незнанов.
Ултырышта ҡатнашыусылар Урал аръяғында фитосанитар хәлдең быйыл күҙалланғанға ҡарағанда күпкә ҡатмарлыраҡ килеп сығыуын билдәләне. Министр урынбаҫары хәбәр итеүенсә, тикшерелгән 283 мең гектарҙың 198-ен ҡара сиңерткәләр баҫып алған. Уларҙың һаны, иҡтисади йәһәттән зыян килтереү сиге 10-15 булғанда, айырым райондарҙа квадрат метрында 40-ҡа тиклем барып баҫа.
— Химик эшкәртеү ваҡытын файҙаланып ҡалмаған саҡта ҡанатланыу стадияһында ҡара сиңерткәләр көнөнә 20-30 саҡрым үтә ала, был уларҙың таралыуына тағы ла бер сәбәп булап тора, — тип билдәләне Владимир Незнанов.
—2014 йылда 20 район территорияһындағы 192 мең гектар самаһы ошо ҡурҡынысҡа дусар ителгән. Температураның күтәрелеүен һәм яуым-төшөмдөң кәмеүен иҫәпкә алғанда ҡоротҡостарҙың үҫемлектәрҙе зарарлауы артасаҡ ҡына, — тине Закир Хужәхмәтов.
БР буйынса «Рәсәй ауыл хужалығы үҙәге» филиалы етәксеһе Рөстәм Кирәев, саранча кеүектәрҙең таралыуын иҫкәртеү буйынса тулы масштаблы фитосанитар саралар үткәреү өсөн 45 миллион һум аҡса талап ителә, тине. Федераль үҙәк бөгөнгә көндә тик 2 миллион һум ғына аҡса бүлгән.
Ултырыш аҙағында Аграр мәсьәләләр, экология һәм тәбиғәтте файҙаланыу буйынса комитет ағзалары мәсьәләне Волга буйы федераль округы кимәлендә тикшереү, төбәк-ара эшмәкәрлекте көсәйтеү, шулай уҡ ауыл хужалығы ҡоротҡостарының таралыуын бөтөрөү буйынса сараларҙы финанслауҙы арттырыу менән бәйле закондар сығарыу инициативаһын әҙерләү кәрәклеген билдәләне.


text:
Өфөлә Башҡорт асыҡ КВН лигаһының дүртенсе миҙгеле финалсылары асыҡланасаҡ Фото: Башҡорт асыҡ КВН лигаһы
Өфөлә Башҡорт асыҡ КВН лигаһының дүртенсе миҙгеле финалсылары асыҡланасаҡ
Өфөлә Башҡорт асыҡ КВН лигаһының дүртенсе миҙгеле финалсылары асыҡланасаҡ Фото: Башҡорт асыҡ КВН лигаһы
ӨФӨ, 2016 йыл, 24 февраль. /«Башинформ» мәғлүмәт агентлығы, Гөлфиә Акулова/.
27 февралдә Өфөлә, «Йәшел сауҡалыҡ» шифаханаһының концерт залында (Менделеев урамы, 136/5, 9-сы корпус), 2015-2016 йылдар миҙгеленең Башҡорт асыҡ КВН лигаһының ярымфинал уйыны уҙа. «Гангстерҙар» (Өфө), «Өс-men» (Мәскәү), «Мыртый» (Ейәнсура районы), «Райком» (Учалы районы), «Дәрүиштәр» (Өфө), «Нөктә.ru» (Өфө) командалары «Шаяртыуҙан — хаҡлыҡҡа» темаһына сығыш яһаясаҡ. Командалар «Визитка», «Биатлон» һәм СТЭМ конкурстарында үҙҙәренең тапҡырлығын һәм зирәклеген күрһәтәсәк. Уйын йомғаҡтары буйынса дүртенсе миҙгел финалсылары билдәләнәсәк. Сара киске сәғәт 7-лә башлана.
Башҡорт асыҡ КВН лигаһын ойоштороуҙың төп маҡсаты — уҡыу йорттарында белем алыусыларҙың ижади ҡеүәтен тормошҡа ашырыуҙа ярҙам күрһәтеү, белем биреү учреждениеларын милли йәштәрҙең мәҙәниәтенә йәлеп итеү, уҡыусылар араһында башҡорт телен популярлаштырыу, башҡорт телендә КВН уйындарын ойоштороуҙың берҙәм системаһын булдырыу.


text:
Фото:
Йәрмәкәй районы «Башҡортостан – Рәсәйҙең баллы төбәге» фестивалендә еңеүсе булды
Фото:
Йәрмәкәй районы 25 августа үткән «Башҡортостан – Рәсәйҙең баллы төбәге» фестивалендә еңеүсе булды. Ул «Йәрминкәлә ҡатнашҡан муниципаль районды иң яҡшы һәм тулы кимәлдә яҡтыртҡаны өсөн» номинацияһында 1-се урын яулап, күсмә Кубокка эйә булды. Өфө ҡалаһы ҡала округы район делегацияһын диплом менән тәбрикләне һәм бүләк сертификаты тапшырҙы. Райондың утыҙлап умартасыһы баш ҡалаға 23 центнерҙан ашыу татлы продукт килтергән.
Йәрминкәгә республика Президенты Рөстәм Хәмитов та килде. Йәрмәкәй районы хакимиәте башлығы менән бергә Рөстәм Зәки улы райондың сауҙа рәттәрен ҡарап сыҡты, умартасылар менән аралашты.
Умартасылар династияһы – Фәттәховтар ғаиләһе конкурста 4-се урын яулап, «Башҡортостан умартасылыҡ һәм апитерапия буйынса ғилми-тикшеренеү үҙәге» дәүләт учреждениеһының Почет грамотаһына лайыҡ булды. Шулай уҡ Фәттәховтарҙың бәләкәй улы Динар VI «Йәш умартасы» республика конкурсында әүҙем ҡатнашҡаны өсөн БР Мәғариф министрлығының Рәхмәт хатын алды. XII республика умартасылар конкурсында ҡатнашҡан иң оло кеше Таһирйән Дәүләтгәрәевҡа Почет грамотаһы һәм ҡиммәтле бүләк тапшырылды.


text:
Төбәктә 13 апрелдән 18 майға тиклем экологик өмәләр үтәсәк
Башҡортостанда яҙғы экологик өмәләр 13 апрелдән 18 майға тиклем үтәсәк. Бынан тыш, төбәктә йыл һайын ойошторолған «Парктар маршы-2013» республика экологик ацияһы үтәсәк. Унда дәүләт тәбиғәт ҡурсаулыҡтары, «Башҡортостан» милли паркы, тәбиғәт парктары, заказниктар, балалар экология ойошмалары һәм йәмәғәт берләшмәләре ҡатнашасаҡ.
Республика халҡының иғтибарын айырыуса һаҡланған тәбиғәт биләмәләре мәсьәләләренә йәлеп итеү, тыуған яҡтың тәбиғәтен һаҡлау сараның төп маҡсаты булып тора. Йола буйынса, акция сиктәрендә республика мәктәптәрендә экология темаһына дәрестәр, өмәләр үткәреләсәк, ағас ултыртыу ойоштороласаҡ. 10 июнгә тиклем БР Тәбиғәттән файҙаланыу һәм экология министрлығы «Парктар маршы-2013» акцияһына йомғаҡ яһаясаҡ.
Иҫегеҙгә төшөрәбеҙ, бер йыл элек территорияны сүп-сарҙан таҙартыу, төҙөкләндереү һәм йәшелләндереү буйынса сараларҙа 2,5 миллиондан ашыу кеше ҡатнашты, 52,5 мең берәмек техника йәлеп ителде. Полигондарға һәм сүплектәргә 249 мең тонна ҡаты көнкүреш ҡалдыҡтары сығарып түгелде, 405 меңдән ашыу ағас һәм ҡыуаҡ ултыртылды.


text:
Фото:
Башҡортостан студенттары «Мисс и Мистер студенчество России-2015» конкурсына әҙерләнә
Фото:
ӨФӨ, 2015 йыл, 18 ноябрь. /«Башинформ» мәғлүмәт агентлығы, Гөлфиә Акулова/.
Иваново ҡалаһында «Мисс студенчество России-2015» һәм «Мистер студенчество России-2015» конкурстарының финалы уҙа. Иң һөйкөмлө һәм талантлы студенттар бәйгеһендә Башҡортостан исеменән төбәк этабы еңеүселәре — Башҡорт дәүләт университетының Хоҡуҡ институтынан Ева Чашинская һәм Башҡорт дәүләт университеты Нефтекама филиалының «Дәүләт һәм муниципаль идара итеү» йүнәлеше студенты Александр Плющ сығыш яһай.
Студенттар конкурсын Рәсәй йәштәр союзы, Иваново өлкәһе Хөкүмәте һәм Иваново дәүләт энергетика университеты ойоштора. «Мисс студенчество России» быйыл туғыҙынсы тапҡыр үткәрелһә, «Мистер студенчество» — Рәсәй йәштәр союзының пилот проекты. Проекттың башҡарма директоры Александр Антонюк һүҙҙәренсә, «мисс» сибәр, зифа буйлы, ижади ҡарашлы, изге күңелле һәм нәфис, «мистер» иһә көслө, спорт һөйөүсән, илдең патриоты булырға тейеш.
Конкурс программаһы 20 ноябрҙә башлана. Финал иһә 25 ноябрҙә Иваново музыкаль театрында уҙа. «Мисс студенчество России» Гран-приһына эйә булыусы илебеҙ исеменән «Королева Весна» халыҡ-ара конкурсында сығыш яһаясаҡ.


text:
Өфөлә “Театр язы” байрамы бара
Башкортостан башкалаһы был көндәрзә республика театр сәнгәте байрамы үзәгенә әүерелде.
Быелгы театр байрамының үзенсәлектәре ниндәй һәм бөгөнгө көндә театрзар эшмәкәрзәрен, артистарзы, режиссерзарзы ниндәй проблемалар борсой? Ошо һораузарга яуаптар алыу өсөн, без Башкортостан театр эшмәкәрзәре берлеге рәйесе, танылган режиссер Әхтәм Абушахманов менән осрашып һөйләштек.
“Бәгзе берәүзәр бындай фестивалдәр ойоштороузың фәтеүәһе бармы һуң, тигән һорау бирә. Мин был осракта, һәрхәлдә, зыяны юк уларзың, тип яуаплайым”, ти Әхтәм Абушахманов.
“Театр сәнгате байрамы кысаларында бик күп башка мәзәни саралар да ойошторола, - ти режиссер Әхтәм Абушахманов. - Театрзар режиссерзары үззәренең берлектәге “түңәрәк өстәл” һөйләшеүен уззырып, бөгөнгө театр сәнгәте торошо хакында фекер алышасак.
Өфөләге театр сәнгәте байрамы 15 апрельгә тиклем дауам итә. Шул көндө - фестивальде ябыу – йомгаклау көнөндә берлектәге гала-концерт һәм еңеүселәрзе котлау, бүләкләү каралган.


text:
Рөстәм Хәмитов: «Яуаплы хеҙмәттәр Башҡортостанда ташҡын барышына прогноз яһауҙы үтәй алманы» Фото: Олег Яровиков
Рөстәм Хәмитов: «Яуаплы хеҙмәттәр Башҡортостанда ташҡын барышына прогноз яһауҙы үтәй алманы»
Рөстәм Хәмитов: «Яуаплы хеҙмәттәр Башҡортостанда ташҡын барышына прогноз яһауҙы үтәй алманы» Фото: Олег Яровиков
12 майҙа БР Хөкүмәтендә оператив кәңәшмә барышында Башҡортостан Президенты Рөстәм Хәмитов республикала ташҡындың икенсе тулҡыны, шул иҫәптән гидрометеорология идаралығы һәм БР буйынса һыу ресурстары территориаль бүлеге белгестәре өсөн дә, көтөлмәҫтән үтеп китеүенә иғтибар итте, тип хәбәр итә төбәк башлығының матбуғат хеҙмәте.
«Гидрометеорологтар ҙа, һыу хеҙмәте лә республика халҡына һәм власть органдарына ташҡындың икенсе тулҡыны көтөлөүе тураһында алдан хәбәр итмәне, – тине Рөстәм Хәмитов. – Бер нисә ауыл биләмәһен, юлдарҙы һыу баҫты, кешеләр бындай «ҙур һыуҙың» үтеүенә тейешенсә әҙер булманы. Был хәл республикабыҙ өсөн ныҡ ауыр булмаһа ла, прогноз яһау буйынса әҙерлек эштәре насар үтәлгән».
Башҡортостан Президенты вице-премьер Марат Мәһәҙиевҡа алдағы йылдарҙа ташҡындың үтеүенә әҙерлек буйынса эште системалы башҡарырға ҡушты.
«Ҙур ташҡындың киләһе йылдарҙа ла булыуы ихтимал, тәбиғәт шарттарынан торған был процестың булыуы бик мөмкин», – тине Рөстәм Хәмитов.
«Ҙур һыуҙан» һуң эҙемтәләрҙе бөтөрөү буйынса эш барышында хәлде баһалау һәм гидротехник ҡоролмаларҙы, күперҙәрҙе нығытыу, йылға үҙәндәрен таҙартыу һәм тәрәнәйтеү буйынса саралар үткәреү, яр буйҙарында йәшәгән кварталдар янында һаҡлағыс дамбаларҙы төҙәтеү күҙаллана.
Өфө райондарын һыу баҫыу Ағиҙел йылғаһының кимәле 7,05 метрға тиклем күтәрелгәндә башлана. Әлегә ул 6,67 метр тәшкил итә.


text:
Фото:
Нефтекаманың Йәштәр советы мәктәп уҡыусыларына һөнәр һайлауҙа ярҙам итә
Фото:
Нефтекама ҡалаһы ҡала округы Советы ҡарамағындағы Йәштәр советы ҡаланың уҡыу йорттарын тамамлаусыларға һөнәри йүнәлеш биреү эшмәкәрлегенә ҙур әһәмиәт бирә. Ошо көндәрҙә Йәштәр советының Социаль мәсьәләләр буйынса комиссияһы Нефтекамалағы 1-се интернаттың сығарылыш класс уҡыусылары өсөн «НефАЗ» предприятиеһына экскурсия ойошторҙо.
«Башинформ» агентлығына Йәштәр советы ағзаһы Артур Арыҫланов хәбәр итеүенсә, уҡыусылар предприятие музейы һәм уның етештереү цехтары менән танышты. Музейҙа уларға завод, уның иң яҡшы хеҙмәтсәндәре тураһында һөйләнеләр, предприятиела етештерелгән техника моделдәрен күрһәттеләр. Бынан һуң улар цехтарҙа булды.
— Бөгөнгө үҫмерҙәргә производство «деталдәре» ҡыҙыҡ түгел, тигән борсоулы уйҙарыбыҙ нигеҙһеҙ булып сыҡты, уҡыусылар станоктар һәм агрегаттарҙың нисек эшләүен ҡыҙыҡһынып күҙәтте, белгестәргә һорауҙар бирҙе, — тип билдәләне Артур Арыҫланов. – Иң ҡыйыуҙары теге йәки был станоктарҙың тәғәйенләнеше һәм мөмкинлектәре, хеҙмәткәрҙәрҙең эш хаҡы тураһында ҡыҙыҡһынды. Нефтекама интернатын тамамлаусылар өсөн бындай экскурсиялар ҡаланың башҡа предприятиеларына ла ойоштороласаҡ. Бынан һуң эш яңы форматта дауам ителәсәк: экскурсиялар Нефтекаманың урта махсус һәм юғары уҡыу йорттарында үткәреләсәк. Бындай саралар уҡыусыларға һөнәр һәм эш урынын һайлауҙа ярҙам итәсәк.


text:
Төбәк-ара көйәрмәндәр ойошмаһы теркәлде
РФ Юстиция министрлығының БР буйынса идаралығы тарафынан "Салауат Юлаев" көйәрмәндәренең Төбәк-ара йәмәғәт ойошмаһы — "СоЮз"ды теркәү тураһында ҡарар ҡабул ителде, тип хәбәр итте Идаралыҡтың йәмәғәтселек менән бәйләнеш буйынса етәксеһе ярҙамсыһы Андрей Игнатенко. Яңы ғына төҙөлгән коммерция булмаған ойошма уставынан күренеүенсә, "СоЮз"ды ойоштороусылар үҙ алдарына бик лайыҡлы маҡсаттар ҡуя. Был, атап әйткәндә, "клуб көйәрмәндәрен берләштереү, уларҙың мәнфәғәттәрен яҡлау, хоккей клубын юғары спорт һөҙөмтәләренә өлгәшеүгә рухи дәртләндереү, хоккейҙы популярлаштырыу һәм пропагандалау, көйәрмәндең объектив, хоккейҙы аңлаған, агрессив булмаған, интернациональ һәм командаға тоғро кеүек ыңғай әхлаҡи йөҙөн формалаштырыу, көйәрмәндәр хәрәкәте инфраструктураһын булдырыу һәм күмәк спортты үҫтереү".
"СоЮз" ағзалары Өфөлә генә түгел, Рәсәйҙең башҡа ҡалаларында ла йәшәүе һәм эшләүе арҡаһында йәмәғәт ойошмаһы төбәк-ара статус алды. Атап әйткәндә, яңы коммерция булмаған ойошманың әле үк Мәскәүҙә, Санкт- Петербургта һәм Когалымда бүлексәләре бар.


text:
Синоптиктар июнь аҙағына тиклем төбәктә ҡыҫҡа ваҡытлы ямғырҙар яуыуын күҙаллай Фото: Андрей Старостин
Синоптиктар июнь аҙағына тиклем төбәктә ҡыҫҡа ваҡытлы ямғырҙар яуыуын күҙаллай
Синоптиктар июнь аҙағына тиклем төбәктә ҡыҫҡа ваҡытлы ямғырҙар яуыуын күҙаллай Фото: Андрей Старостин
ӨФӨ, 2015 йыл, 17 июнь. /«Башинформ» мәғлүмәт агентлығы, Розалиә Вәлиева/.
Июндә Башҡортостанда ҡыҫҡа ваҡытлы ямғырҙар яуыуы, йәшен йәшнәүе һәм көслө ел иҫеүе көтөлә. Был хаҡта республика Хөкүмәтендә үткән видеоселектор кәңәшмәлә «Башгидромет»тың баш синоптигы Анна Козаева хәбәр итте.
Хәҙерге ваҡытта тупраҡтағы дым запасы нормаға ярашлы. Хәйбулла, Шишмә һәм Баймаҡ райондарында яуым-төшөмдөң булмауы күҙәтелгән.
25 июнгә тиклем һауа температураһы төндә – 17-22, көндөҙ 29-34 градус йылы буласаҡ. 25 июндән һуң ямғырҙар көтөлмәй, төндә – 13-18, көндөҙ 24-29 градус эҫе.
Июлдә һауа температураһының нормаға ярашлы булыуы күҙаллана, яуым-төшөм күләме – 60-80 мм.
«Яҡынса күҙаллауҙар буйынса, сентябрь айы йылы һәм ҡоро буласаҡ», — тине Анна Козаева.


text:
Республиканың Милли музейында «Дәүләт банкы Ватанға хеҙмәт иткәндә» күргәҙмәһе асылды
ӨФӨ, 2015 йыл, 17 сентябрь. /«Башинформ» мәғлүмәт агентлығы, Розалиә Вәлиева/.
17 сентябрҙә Башҡортостандың Милли музейында «Дәүләт банкы Ватанға хеҙмәт иткәндә» күргәҙмәһе асылды.
Экспозицияға учреждениеның тарихы һәм Өфөнөң Театр урамында банк бинаһы төҙөлөшөн сағылдырған документтар ҡуйылған.
Күргәҙмәгә килеүселәр боронғо тәңкәләрҙе, шулай уҡ Сочиҙағы Олимпиадаға һәм Өфөлә үткән ШОС һәм БРИКС саммиттарына арналған аҡса билдәләрен күрә аласаҡ. Коллекцияла Рәсәйҙең Милли банкы фондынан совет заманындағы аҡсалар, талондар, векселдәр, ҡиммәтле ҡағыҙҙар каталогы бар.
Күргәҙмә 4 октябргә тиклем эшләй.


text:
“Сәләмәт йәшәү рәүеше һәм йәштәр” иң яҡшы социаль рекламаға конкурсына йомғаҡ яһайҙар
18 декабрҙә Өфө Конгресс-холында Башҡортостан Республикаһы Һаулыҡ һаҡлау министрлығы тарафынан иғлан ителгән сәләмәт йәшәү рәүешен пропагандалау буйынса иң яҡшы социаль рекламаға “Сәләмәт йәшәү рәүеше һәм йәштәр” Республика конкурсы еңеүселәрен наградлау тантанаһы үткәрелә. Конкурс Башҡортостан Республикаһында Йәштәрҙең башланғыстарын яҡлау һәм үҫтереү йылына ярашлы ойошторолдо.
20 октябрҙән юғары, урта махсус уҡыу йорттары студенттары, мәктәптәр уҡыусылары ошо темаға социаль реклама ижад иттеләр.
«Фармстандарт-ӨфөВита» асыҡ акционерҙар йәмғиәте, “Өфө һөт агросәнәғәте” асыҡ акционерҙар йәмғиәте ( «Вимм-Билль-Данн» асыҡ акционерҙар йәмғиәте филиалы), Республика врач-физкультура диспансеры, «БР юғары шәфҡәт туташы, урта медицина һәм фармацевтика белемле белгестәрҙең профессиональ ассоциацияһы" Төбәк йәмәғәт ойошмаһы, БР Һаулыҡ һаҡлау министрлығының Башҡортостан медицина профилактикаһы үҙәге конкурстың рәсми бағыусылары булды.
Башҡортостан Республикаһы Һаулыҡ һаҡлау министрлығының рәсми сайтында (www.mzrb.ru) ҡатнашыусылар өсөн үҙ тауыштарығыҙҙы бирә алаһығыҙ.


text:
Йәштәр фәне көнө уҙасаҡ
13-15 май республикала йәштәр фәне көндәре уҙғарыу ҡарала.
Хөкүмәт рәйесе урынбаҫары Илдус Илешев әйтеүенсә, йәштәр фәне көнө Башҡортостанда инновациялар үҫешенә етди этәргес бирергә тейеш. Йәштәр фәне көндәренә рәсми рәүештә милли йәштәр театрында старт бирелергә тейеш. Ошонда уҡ инновациялар күргәҙмәһе лә эшләйәсәк.
Башҡортостан фәндәр академияһының “Баштехинформ” мәғлүмәт комплексында йәш ғалимдарҙың ҡаҙаныштары менән яҡындан танышырға, ә 14 майҙа вакансиялар йәрминкәһендә ҡатнашырға мөмкин. Башҡортостан фәне үҫеше, уның киләсәге менән волга буйы федераль округы вәкилдәренә лә яҡындан танышыу форсаты бар был көндәрҙә. Республикала төбәк йәш ғалимдарының тәүге форумы ойошторола.
Башҡортостандың йәш ғалимдары советы рәйесе Айрат Нәҙеров әйтеүенсә, фәнни асыштар, яңы проект һәм эшләнмәләр өлкәһендә йәштәрҙең әүҙемлеген иҫәпкә алып уларға һәр төрлө ярҙам күрһәтергә кәрәк, ә йәштәр фәне көнө бары тик күргәҙмәләр менән сикләнмәһен өсөн маҡсатлы саралар мәлендә йәш ғалимдар менән диалогты нығытыу мөһим.


text:
Көрсөккә ҡаршы саралар тураһында рәсми порталда белергә мөмкин
Башҡортостан Республикаһының www.bashkortostan.ru рәсми
порталында "Актуаль темалар" рубрикаһында "Башҡортостан
Республикаһында көрсөккә ҡаршы саралар" яңы бүлеге
урынлаштырылды.
Сайтҡа инеүселәр власть органдары тарафынан күрелгән
көрсөккә ҡаршы сараларға арналған материалдар тупланмаһы
менән таныша, республика иҡтисадының хәҙерге хәле
тураһында тулы мәғлүмәт ала, Башҡортостан территорияһында
ҙур инвестицион проекттарҙы тормошҡа ашырыу тураһында
белә аласаҡ. Бынан тыш, бүлектә бөтә донъя финанс көрсөгө
шарттарында иҡтисади мөнәсәбәттәр үҙенсәлектәрен көйләүсе
норматив-хоҡуҡи акттар тупланмаһы бирелгән.
Сайтта Рәсәй Федерацияһы Хөкүмәтенең 2009 йылға
Көрсөккә ҡаршы саралар программаһына һылтанма бар.


text:
Башҡортостан Президенты Учалы районының социаль һәм етештереү объекттарында булды
Башҡортостан Президенты Рөстәм Хәмитов эш визиты менән республиканың Учалы районында булды. Эш сәфәре барышында республика башлығы Учалыла капиталь ремонттан һуң асылған «Ветеран» клубын ҡараны. Райондың Һуғыш һәм хеҙмәт ветерандары советында бөгөн 20 мең ветеран иҫәпләнә. Уларҙың ҡайһы берәүҙәре Рөстәм Хәмитовҡа үҙҙәрен борсоған һорауҙар менән мөрәжәғәт итте. Атап әйткәндә, Иманғол ауылына илткән юлды төҙөкләндереү, элекке «Коммунар» колхозындағы ферманы республиканың «500 ферма» программаһына индереү һәм башҡалар.
Башҡортостан Президенты шулай уҡ Учалының мәҙәниәт һәм ял паркында булды. Бында ул «Оҫталар ҡалаһы» күргәҙмәһе менән танышты. Төбәк башлығы паркты реконструкциялау барышын баһаланы. Учалы районы хакимиәте башлығы Фәрит Дәүләтгәрәев һөйләүенсә, быйыл парк эргәһендәге һаҙмат урындарҙы тупраҡ менән күмгәндәр. Парк биләмәһе киңәйтелгән. Киләсәктә был территория ҡала халҡының ялын ойоштороу өсөн файҙаланыласаҡ. Бығаса паркта төҙөкләндереү эштәре үткәрелмәгән. Төп эштәрҙе үткәреүгә республика бюджетынан 25 миллион һум аҡса бүленгән.
Сентябрҙә парктың беренсе сиратын асыу планлаштырыла. Киләһе йылға йәйге эстрада төҙөү, иҫке аттракциондарҙы алмаштырыу һәм территорияны төҙөкләндереү ҡаралған.
Паркта Рөстәм Хәмитов умартасы Әлфиә Хәзетдинова менән аралашты, бал һатыу мәсьәләһе хаҡында ҡыҙыҡһынды һәм район хакимиәте башлығына халыҡтан бал йыйып, уны һатыуға сығарыу мәсьәләһен хәл итергә ҡушты. Бының өсөн кооперативтар булдырырға, ә ҡалала бал баҙары өсөн айырым урын бүлергә кәрәк.
Бынан тыш, республика Президенты мембраналар етештереү буйынса PLANTER заводын төҙөү барышы менән танышты. Объект «ТЕХНОПЛЕКС заводы» яуаплылығы сикләнгән йәмғиәте майҙанында төҙөлә. Заводты декабрҙә асыу планлаштырыла. Проекттың хаҡы 250 миллион һум тәшкил итә. Барлыҡ кәрәкле ҡорамалдар һатып алынған. Бында яҡынса 25 яңы эш урыны булдырыласаҡ.
«ТЕХНОПЛЕКС» биләмәһендә төҙөлөш материалдары етештереү буйынса йәнә бер нисә предприятие эшләй. Завод етәксеһе Фәрит Ғәрифуллин хәбәр итеүенсә, продукция Башҡортостанда ғына түгел, Свердловск, Силәбе өлкәләрендә һәм Мәскәү янындағы төбәктәрҙә һатыла. Уртаса эш хаҡы бында 35 мең һум тәшкил итә. Производствола 600-гә яҡын кеше эшләй.
Президент эшҡыуарҙарға өҫтөнлөклө инвестиция проекты статусын алыр өсөн БР Хөкүмәтенә тейешле заявка биреп, ташламалар алырға кәңәш итте.
— Беҙҙә был эш бик яҡшы ойошторолған, — тине Рөстәм Хәмитов.
Эш сәфәре барышында Башҡортостан Президенты шулай уҡ итальян таш ваҡлау линияһында брусчатка етештереү буйынса махсуслашҡан «ЭкоСтройресурс» яуаплылығы сикләнгән йәмғиәтендә булды. Предприятиеның генраль директоры Игорь Казаков хәбәр итеүенсә, производствола таш эшкәртеү предприятиеларының ҡалдыҡтары ҡулланыла.
Рөстәм Хәмитов, был предприятие продукцияһын Учалыла ғына түгел, Өфөлә лә даими ҡулланырға кәрәк, тип билдәләне. Башҡортостан Президенты менән аралашыу барышында Игорь Казаков йәнә бер инвестиция проекты тураһында һөйләне. Ул автоклав газ-бетон блоктар, панелдәр һәм плитә етештереү буйынса завод төҙөүҙе күҙ уңында тота. Производствола йылына 300 мең кубометр продукция етештереү планлаштырыла. Был материалды эконом класындағы торлаҡ төҙөүҙә ҡулланырға мөмкин. Бизнес-план әҙерләнгән дә инде. Рөстәм Хәмитов проектты тикшереү өсөн Игорь Казаковты Өфөлә үтәсәк кәңәшмәгә саҡырҙы. Башҡортостан Президенты, төҙөлөш материалдары етештереү буйынса бындай завод төҙөү — ҡала өсөн үтә мөһим, тип билдәләне. Бындай предприятиеларҙың булмауы арҡаһында, ҡалала торлаҡ ҡиммәт тора (бер квадрат метры өсөн яҡынса 34 мең һум). Проекттың төп маҡсаты – Учалыла торлаҡ хаҡын арзанайтыу.


text:
Дәүләт Думаһы һаулыҡ һаҡлау системаһының хоҡуҡ базаһын яңырта
Һаулыҡ һаҡлауҙы реформалаштырыуҙы үҫтереү был өлкәлә закондарҙы үҙгәртеүҙе талап итә, тип билдәләне «Башинформ» агентлығында үткән матбуғат конференцияһында Дәүләт Думаһы депутаты, Һаулыҡ һаҡлау буйынса комитет ағзаһы Сәлиә Мырҙабаева.
Ул һаулыҡ һаҡлау системаһын модернизациялауға ярашлы ҡануниәт базаһын яңыртыу тураһында һөйләне. 2010 йылда Дәүләт Думаһы был өлкәлә ике бик мөһим закон ҡабул итте: дарыуҙарҙың әйләнешен көйләүсе закон (ул дарыу препараттарының хаҡы һәм сифаты айҡанлы граждандарҙың күп һанлы мөрәжәғәттәренә реакция булды) һәм Рәсәй Федерацияһы халҡына медицина ярҙамы күрһәтеү системаһын үҙгәртеүсе мотлаҡ медицина страховкалауы тураһында закон.
— Бер ай эсендә Дәүләт Думаһына халыҡҡа медицина ярҙамы ойоштороуҙың яңы системаһын аныҡ билдәләйәсәк өсөнсө закон проекты киләсәк — «Рәсәй Федерацияһы граждандарының һаулығын һаҡлау нигеҙҙәре тураһында», — тип хәбәр итте депутат. — Былтыр июлдән РФ Һаулыҡ һаҡлау һәм социаль үҫеш министрлығы сайтында уны киң тикшереү бара, бик күп иҫкәрмәләр һәм тәҡдимдәр килде, — тине Сәлиә Мырҙабаева.


text:
Сусҡаларҙың африка тағуны беҙҙең республикаға ла яҡыная
Сусҡаларҙың африка тағуны беҙҙең республикаға ла яҡыная.
Рәсәйҙең 24 субьектында 249 осраҡ теркәлгән. Ошо сәбәпле Башҡортостанда быйыл ҡыр сусҡаларының һаны 40 процентҡа кәметелде. Сентябрь аҙағында күрше Татарстандың Нурлат районында тағундың теркәлеүе беҙҙең төбәк малсыларын ҙур хәүефкә һалды. Күрше республиканан 300 саҡрымда ятҡан Илеш районы хужалыҡтарында сусҡа малы 6 тапҡырға ҡыҫҡартылды. Билдәле булыуынса, беҙҙең 6 район Татарстан менән сиктәш. Африка тағунынан вакцина юҡ. Ул бик тиҙ тарала, әгәр Башҡортостанға эләкһә бөтә сусҡаларҙы юҡ итергә тура киләсәк. Ауырыуҙың кешегә зыяны булмаһа ла иҡдисат бик ҙур юғалтыу килтерәсәк.


text:
Башҡортостан 2011-2012 йылдарҙа һаулыҡ һаҡлауҙы үҫтереүгә 8 миллиард һум самаһы аласаҡ
Башҡортостан 2011-2012 йылдарҙа төбәк һаулыҡ һаҡлау системаһын үҫтереү комплекслы программаһын тормошҡа ашырыуға федераль бюджеттан 7,925 миллиард һум аҡса аласаҡ, тип хәбәр итә "Интерфакс-Поволжье" агентлығы, БР Президентының матбуғат секретары Артем Вәлиевҡа һылтанып.
Был средстволар республикаға илдең бөтә һаулыҡ һаҡлау системаһын модернизациялау сиктәрендә РФ Һаулыҡ һаҡлау һәм социаль үҫеш министрлығы тарафынан иғлан ителгән төбәк программалары конкурсы һөҙөмтәләре буйынса бүленде, тип аныҡлай Артем Вәлиев.
Республика яҡлаған программа һаулыҡ һаҡлауҙы өс төп йүнәлеш буйынса үҫтереүҙе күҙ уңында тота.


text:
Өфөнөң икенсел торлаҡ баҙарында тәҡдим ителгән уртаса хаҡ квадрат метрына 47 мең һумдан ашты
Уҙған аҙнала Өфөнөң икенсел торлаҡ баҙарында тәҡдим ителгән уртаса хаҡ тағы 0,3 процентҡа артып, квадрат метрына 47,01 һум тәшкил итте.
Бер һәм ике бүлмәле фатирҙар сегментында хаҡтар 0,4 процентҡа күтәрелде. Өс бүлмәлеләр – 0,1 процентҡа, күп бүлмәле фатирҙар 0,2 процентҡа ҡыйбатланды.
«Эксперт» күсемһеҙ милек агентлыҡтары селтәре аналитигы Айгөл Степанова мәғлүмәтенә ярашлы, әлеге мәлдә иң арзан бер бүлмәле фатир ҡалала 900 мең һумға тәҡдим ителә. Ул Ферин урамындағы йортта урынлашҡан, майҙаны — 38 кв. метр. Иң ҡыйбат фатир 20 миллион һумға һатыла. Дөйөм майҙаны 202,4 кв. метрлыҡ был биш бүлмәле фатир Достоевский урамында урынлашҡан.
Иң арзан бүлмәне Борисоглебский урамынан 550 мең һумға алырға мөмкин. Уның майҙаны — 13 кв. метр. Иң ҡыйбат бүлмәнең хаҡы (26,2 кв. метр) — 1330 мең һум. Ул Пархоменко урамындағы йортта урынлашҡан.
Һатыуға ҡуйылған иң ҡыйбат коттедж 48 миллион һумға тәҡдим ителә. Өфөнөң Дуҫлыҡ монументы районында урынлашҡан был йорттоң майҙаны 590 квадрат метрға тиң.


text:
2012 йылда Өфөлә алты ер аҫты үткәүеле төҙөләсәк
Өфөлә ер аҫты үткәүелдәре төҙөү, әйткәндәй, уларҙың бер өлөшө быйыл уҡ төҙөлөргә тейеш ине, киләһе йылға күсерелгән. Был мәсьәлә «Башинформ» агентлығында үткән матбуғат конференцияһында тикшерелде.
Бында, тәү сиратта, «Үҫмерҙәр китапханаһы» туҡталышы районындағы Октябрь проспекты аша ер аҫты юлын төҙөү тураһында һүҙ бара. Өфө хакимиәтенең ҡала йәшәйешен тәьмин итеү идаралығы начальнигы Андрей Федосовтың аңлатыуынса, был үткәүел төҙөлөшөнә аукцион үткәреү барышында уны төҙөргә теләгән ойошмалар табылмаған. Был төҙөлөш барышында талап ителәсәк ер аҫтындағы коммуникацияларҙы күсереп һалыу эштәренең ҡыйбатҡа төшөүенә бәйле.
Һөҙөмтәлә проект 2012 йылға ҡалдырылған. Киләһе йылда Өфөлә йәмғеһе алты ер аҫты үткәүеле төҙөлөргә тейеш. Ә алыҫ киләсәктә уларҙың иҫәбе ҡалала 30-ға етәсәк.
— Ер аҫты юлдарының проекттары әҙер, әле улар экспертиза үтә, — тип аңлатма бирҙе Андрей Федосов. — «Үҫмерҙәр китапханаһы»ндағы үткәүелгә килгәндә иһә, әле аукцион әҙерләнә, уның буйынса айырым мәғлүмәт буласаҡ, һәм юл үткәргесен киләһе йылда төҙөү планлаштырыла.


text:
Үзбәкстан профессоры Башҡорт дәүләт университетында лекция уҡыясаҡ
Филология фәндәре докторы, Ташкент дәүләт Көнсығышты өйрәнеү институты (Үзбәкстан) профессоры Афтандил Эркинов Башҡорт дәүләт университетында лекция уҡыясаҡ.
Юғары уҡыу йортоноң матбуғат үҙәгенән хәбәр итеүҙәренсә, лекциялар башҡорт филологяһы һәм журналистика, шулай уҡ тарих факультеттары студенттары һәм уҡытыусылары өсөн ойошторола. Профессор менән осрашыуҙар 3-5 декабрҙә төп корпустың 423-сө бүлмәһендә үтә. Ғалим-төркиәтселәр һәм тарихсыларға профессор Эркинов Көнсығышты өйрәнеүҙең актуаль мәсьәләләре хаҡында һөйләйәсәк.


text:
«Өфө-Эльбрус. Вертикаль» экспедицияһында ҡатнашыусылар тыуған төйәгенә ҡайтты
ӨФӨ, 2016 йыл, 9 август. /«Башинформ» мәғлүмәт агентлығы, Ләйлә Аралбаева/.
«Өфө-Эльбрус. Вертикаль» экспедицияһында ҡатнашыусылар тыуған төйәгенә ҡайтты. Проектты ойоштороусылар — Рус география йәмғиәте, Башҡортостан юлдаш телевидениеһы һәм «Юл радиоһы». Экспедицияла ҡатнашыусы Рөстәм Сиражетдинов һөйләүенсә, сәфәрҙең маҡсаты — «Өфө-Эльбрус. Вертикаль» документаль фильмын төшөрөү. Тап 50 йыл элек, 1966 йылда, Ҡабарҙа-Балҡар Республикаһында режиссер Станислав Говорухин етәкселегендәге ижади төркөм «Вертикаль» фильмы өҫтөндә эшләй башлай.
12 кешенән торған экспедиция Пятигорск ҡалаһында, Терскол ауылында, Чегет тауы итәгендә, «Приэльбрусье» милли паркында, Пастухов ҡаяларында һәм башҡа ҡыҙыҡлы урындарҙа булды. Ставрополдәге «Юца» үтә еңел авиация федерацияһы аэродромында ижади төркөм «Cessna» еңел самолетында Машук тауҙарын, Пятигорскиҙағы билдәле Провал күлен төшөрҙө. Терскол ауылында билдәле «Санников ере» картинаһы төшөрөлгәнен күргән кешеләр менән танышыу мөмкинлеге тыуҙы. Бында ошо яҡтарҙа берҙән-бер иҫән ҡалған һуғыш ветераны Хажиморат Бичекуев менән осрашыу уҙҙы.
Донгуз Орун тарлауығында экспедицияла ҡатнашыусылар шул уҡ исемдәге күлдә һыу инде. Бында, 2600 метр бейеклектә, «Вертикаль» һәм «Аҡ шартлау» фильмдарының бер өлөшө төшөрөлгән. Экспедицияла ҡатнашыусылар Шхельдин тарлауығында, Тегенекли ҡасабаһында В.С.Высоцкий исемендәге Альпинизм музейында булды. Музей СССР-ҙың һәм Рәсәйҙең атҡаҙанған физик культура эшмәкәре, атҡаҙанған тренер Хөсәйен Зәлиханов көсө менән булдырылған.
Экспедицияла ҡатнашыусылар, республиканың йырсы-бардтары Александр Лынник, Александр Топольников һәм Рәмил Бәҙәмшин Пастухов ҡаяларында, 4000 метрҙан ашыу бейеклектә, үҙенсәлекле концерт ҡуйҙы. Сәйәхәтселәр 5100 метрға күтәрелеп, Эльбрусҡа менеп етте. Европаның иң бейек тауы түбәһендә — Эльбруста Рус география йәмғиәте, Башҡортостан юлдаш телеканалы һәм «Юл радиоһы»ның флагтары елберҙәй.
Пятигорскиҙа «Юца» аэродромында дельтапланеризм буйынса Рәсәй чемпионаты ваҡытында автор йырҙары концерты үтте. Сәхнәлә Владимир Высоцкийҙың, танылған йырсылар Александр Лынниктың, Александр Топольниковтың һәм Рәмил Бәҙәмшиндың йырҙары яңғыраны.


text:
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Башҡорттарым, уҡыу кәрәк, уҡыу кәрәк!
Гәзит 2015 йылдың
1 декабренән нәшер ителә
15декабрь, шәмбе
2015 йыл
Ғәзитте ойоштороусылар- 1-се Бүздәк урта дөйөм белем биреү мәктәбе
185 йыллыҡ юбилеен ҡаршылап
Белеүегеҙсә, һәр бер халыҡ үҙенең ул һәм ҡыҙҙары менән таныла. Урыҫ халҡы тигәндә, Пушкинды, татар халҡы тигәндә, Ғабдулла Туҡайҙы күҙ алдына килтерәбеҙ. Ә бына, бер нисә милләт өсөн уртаҡ булған шәхестәр бик һирәк. Шул милләт араһында башҡорт халҡы, үҙебеҙҙеке тип таныған шәхестәрҙең береһе – Мифтахетдин Аҡмулла. Бөгөнгө гәзитә уның яҡты иҫтәлегенә, 185 йыллыҡ юбилеена бағышлана.
Викторина һәм Аҡмулла уҡыуҙарының еңеүселәре.
ҠОТЛАЙБЫҘ!
Аҡмулла уҡыуҙары
12 декабрьҙә 1- се Бүздәк урта дөйөм белем биреү мәктәбендә Мифтахетдин Аҡмулланың 185 йыллыҡ юбилеена арналған Аҡмулла уҡыуҙары булып үтте. Уҡыусылар Аҡмулланың тормошон һәм ижадын сағылдырған фәнни- эҙләнеү эштәре менән сығыш яһанылар. Аҡмулланың шиғырҙарын уҡынылар. 5 класс уҡыусыһы Ғәлиев Ринаттың “Нәсихәттәр” шиғыры айырыуса матур яңғыраны.
9 класс уҡыусылары араһында “ Кем ул Аҡмулла?” тигән викторина уҙғарылды.
Саҡаева Ангелина
Шафиҡова Гөлиә
Мостафина Айгөл
Ғәлиев Ринат
Дәүләтбаева Вилена
Ҡашапова Рәлинә
Әхмәтшина Рәмилә
Тәүхетдинова Гүзәл
Голик Надежда
Медведева Млада
Мифтахетдин Аҡмулла күренекле башҡорт һәм татар шағиры, мәғрифәтсе. Башҡорт шиғриәтенә тос өлөш индергән, XIX быуаттағы иң атаҡлы һүҙ оҫтаһы тип һанала.
Ул 1831 йылдың 11 декабрендә Бәләбәй өйәҙенең Туҡһанбай ауылында (хәҙерге Башҡортостандың Миәкә районында) мулла ғаиләһендә тыуа. Тыуған ауылында башланғыс белем ала, күрше Мәнәүезтамаҡ һәм Әнәс ауылдарына йөрөп мәҙрәсәлә уҡый, һуңыраҡ Стәрлебаш мәҙрәсәһенә шәкерт булып пара. Стәрлебашта ул мәшһүр шағир, суфыйлыҡ тарафдары Шәмсетдин Зәкиҙән һабаҡ ала.
Башҡорт шиғриәтендә Аҡмулланың роле
Кем арбаһына ултырһаң,шуның йырын йырлырһың…
Аҡмулла поэзияһы тормошҡа яҡынайтыу, ҡеүәт биреү менән яңы әҙәбиәткә нигеҙ һалышҡан ҙур поэзия. Башҡорт шиғриәтен бейеклеккә күтәрешкән. Халҡыбыҙҙың байлығына әүерелгән шиғриәт ул!
Юлдарҙың да, илдәрҙең дә ниндәйен генә күрмәне шағир: башҡорт, татар ауылдары, ҡаҙаҡ далалары, төркмән сүллектәре, урыҫ ҡәлғәләре. Һәр береһе Аҡмулланың йырҙарына үҙ аһәңен, үҙ төҫ-биҙәген өҫтәне. Уларҙа, шағирҙың үҙ самалауынса, осһоҙ-ҡырыйһыҙ дала киңлеге лә, сүлдәр ҡайнарлығы ла, ҡәлғәләр ныҡлығы менән туған моңдар ғәзизлеге лә бергә ҡушылған.
Ҡайҙа ғына барһа ла, кемдәр менән аралашһа ла, уның даны алдан йөрөнө. Халыҡ араһында таралған яҡшы аты шағирҙы барлыҡ сәфәрҙәрендә Хызыр Ильяс булып оҙата йөрөнө, ҡаршы сығып атын бәйләр дуҫтар, фекерҙәштәр тапты.
Аҡмулланың юбилей йылында, уның “Нәсихәттәр”ен таныусылар тағы артыр, “Аҡмулла булған ерҙә әҙәп булыр”. Быуаттарҙан быуаттарға исеме яңғырап торор, сөнки милләтем балаларын үҙ арбаңда хаҡ юлға төшөрөүсе бит ул, Аҡмулла!
Бына ни өсөн хөрмәт итәм мин Аҡмулланы, бына ни өсөн ултырҙым мин уның арбаһына.
Шафиҡова Гөлиә, 11 класс уҡыусыһы
Был сығышымды мин юҡҡа ғына “Кем ул Аҡмулла?” тип атаманым. Эште башлар алдынан ошо һорауҙы мин үҙемә бирҙем. Уға яуап табыр өсөн байтаҡ ҡына эҙләнергә, шағир тормошон, ижадын өйрәнергә тура килде. Эҙләнеүҙәр барышында күп кенә күренекле әҙиптәребеҙҙең ғилми эштәре менән таныштым.
Иң тәүҙә, уның ғәҙәти булмаған исеме миндә ҡыҙыҡһыныу уятты. Уның тулы исеме Мифтахетдин Камалетдин улы Камалетдинов булыуға ҡарамаҫтан, халыҡ хәтерендә ул Аҡмулла исеме менән йәшәп килә. Был исем уның бөтә тормошон, булмышын һәм йәшәү маҡсатын асыҡлай.
Кешеләр менән аралашҡанда саф, аҡ күңелле булғаны, халыҡты мәғрифәткә һәм мәҙәниәткә өндәгәне, был изге эштәргә тулыһынса бирелгәне өсөн, мөғәллим мулланы ҙурлап, Аҡ мулла тип йөрөтә башлайҙар. Был исем уның фамилияһына әйләнә.
Әлбиттә, шул тиклемге бай йөкмәткеле тормош юлына, тәрән фәлсәфәүи мәғәнәле ижадҡа эйә булған бөйөк шәхес менән “танышҡандан” һуң, һәр кешенең күңелендә үҙенең “Аҡмуллаһы” барлыҡҡа киләлер, тип уйлайым. Минеңсә, Аҡмулла – ул аҡлыҡ, хаҡлыҡ йырсыһы, башҡорт халҡының бөйөк улы, әҙәбиәтебеҙҙең яҡты йондоҙо. Беҙҙең ғорурлығыбыҙ ул – Аҡмулла.
Тәүхетдинова Гүзәл, 8 класс уҡыусыһы
Был турала уйланмаған кеше юҡтыр. Кемдер бәхетте матди байлыҡта, кемдер матур итеп кейенеүҙә, кемдер ашауҙа һ.б. күрә. Ә бөйөк шәхес бәхетте нимәлә күрә һуң? Шағирҙың”Бәхет” исемле шиғырын ҡарайыҡ:
Заманыңды яманлап,
Беҙҙәй ғәрип табылмаҫ,
Үҙ буйыңды төҙөй бир,
Йөмлә шәриф табылмаҫ.
Һәр замандың үҙ ҡыйынлыҡтары ла, яҡшы яҡтары ла булалыр. Заман насар булғанға беҙ бәхетһеҙ, тип ултырыуҙан фәтүә юҡ. Аҡмулла бында замананың насарлығына һылтанып ултырмаҫҡа, ә үҫеүеңде дауам итергә, алға барырға өндәй, минеңсә. Беҙгә лә унан фәһем алырға кәрәктер.
Хакимыңды яманлап,
Ғәҙел ҡайҙан табырһың,
Хужаларың яманлап,
Артығын ҡайҙан табырһың.
Ысынлап та, хаҡ был һүҙҙәр. Кешене яманлап һөйләгәнсе, үҙеңдең насар яҡтарыңды күреп төҙәтһәң, яҡшыраҡ түгелме?
М. Аҡмулла, үҙ шиғырҙарында кешеләргә нәфселәрен тыйырға, бәхет таптым, тип артыҡ шашынмаҫҡа өгөт-нәсихәт бирә. Бәхет табыу юлын аныҡ күрһәтә. Был проблема бөгөнгө көндә лә актуаллеген юғалтмаған.
Халҡыма өндәшер инем. Әйҙәгеҙ, белемде күберәк алайыҡ! Үҙ бәхетебеҙҙе табайыҡ! Мифтахетдин Аҡмулла ла бит бәхетте белем алыуҙа күргән.
Әхмәтшина Рәмилә, 8 класс уҡыусыһы
Кем ул Аҡмулла?
“Нимә һуң ул бәхет?
Аҡмулланың аҡ исемен онотмайыҡ
Мөхәррир: Шафиҡова Г.Р.,
Сығарылыш өсөн яуаплы: Мостафина А.И.
Корректор: Мостафина З.Р.
Беҙҙең адрес:452711,
БР Бүздәк ауылы,
Эшселәр урамы, 31
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Вузға ҡабул итеү ҡағиҙәләре октябрь аҙағына тиклем раҫланасаҡ
2010 йылғы ҡабул итеү кампанияһында юғары уҡыу йорттары төп предмет буйынса ғына түгел, башҡа предметтар буйынса ла үҙ үткәреү балдарын билдәләй аласаҡ. Был турала Рәсәй Мәғариф һәм фән министрлығы коллегияһында федераль ведомство етәксеһе Андрей Фурсенко белдерҙе.
РФ Мәғариф һәм фән министрлығының рәсми сайты хәбәр итеүенсә, ил вуздарына ҡабул итеүҙең яңы ҡағиҙәләре октябрь аҙағына тиклем раҫланасаҡ. Әммә күп мәсьәләләр буйынса ҡарар ҡабул ителгән дә инде.
Мәҫәлән, киләһе йылда юғары уҡыу йорттарына ҡабул итеү ике этапта – 30 июлдән 5 авгусҡа тиклем һәм 5 августан 10-ына тиклем – үтәсәк, ә уҙған йәйҙәге кеүек өс этапта түгел. Шуны ла әйтергә кәрәк, вуздарҙың 1 сентябргә тиклем ҡалған вакантлы урындарға өҫтәмә ҡабул итеү хоҡуғы һаҡлана.
Тағы бер яңылыҡ – маҡсатлы ҡабул итеү буйынса уҡырға инеүселәр өлөшө 30 проценттан 20 процентҡа тиклем кәметелә.
Мәктәпте тамамлаусылар бер үк ваҡытта ғариза бирә алған вуздар һанын сикләү ихтималлығы мәсьәләһендә һаман да бер фекергә килә алмайҙар. Был мәсьәлә буйынса һуңғы ҡарар ректорҙар берләшмәһе менән килешкәндән һуң ҡабул ителәсәк.
Билдәле булыуынса, Башҡортостанда быйыл Берҙәм дәүләт имтиханында 29990 кеше ҡатнашты, шуларҙан 585 уҡыусы йомғаҡлау аттестацияһын үтә алманы һәм аттестатһыҙ ҡалды. 50 бала БДИ-ны 100 балға тапшырҙы.


text:
РФ Үҙәк һайлау комиссияһы сайтында үҙеңде һайлаусылар исемлегенән табырға була
РФ Үҙәк һайлау комиссияһы сайтында эшләй башлаған «Үҙеңдең һайлау участкаһын тап» сервисы Рәсәй граждандарына үҙҙәрен һайлаусылар исемлегенән эҙләп табыу ғына түгел, әгәр кеше был исемлектән үҙенең исемен тапмаһа, унда төҙәтмәләр индереү мөмкинселеген дә бирә, тип хәбәр итә РИА Новости.
РФ Үҙәк һайлау комиссияһы сайтындағы сервис «Үҙеңдең һайлау участкаһын тап» һәм «Үҙеңде һайлаусылар исемлегенән тап» исемле ике өлөштән тора. Һайлау участкаһы тураһында мәғлүмәт алыр өсөн сервиста тейешле графаларҙы тултырыу талап ителә. Бынан һуң һорау Үҙәк һайлау комиссияһы сайтына бәйле булмаған, айырым эшләгән сервисҡа ебәреләсәк. Бер аҙ ваҡыт үткәндән һуң һайлаусы мәғлүмәт аласаҡ. Һайлаусыларҙың барлыҡ исемлектәренә 3 декабрҙә урындағы ваҡыт менән 18 сәғәттә ҡул ҡуйыласаҡ. Шулай итеп, ошо көнгә тиклем исемлеккә индерелмәгән кешеләр уға төҙәтмәләр индерә ала.
Башҡортостан Республикаһының Үҙәк һайлау комиссияһы сайтында шулай уҡ «Үҙ участкаңды тап» бүлеге эшләй.


text:
ӨДАТУ-ла Халыҡ-ара йыһан станцияһы экипажы менән радиобәйләнеш ойошторолдо
Халыҡ-ара йыһан станцияһының 29/30-сы экспедицияһы экипажы менән радиобәйләнештә студенттарҙың «Инфокосмос» конструкторҙар бюроһы менән ойошторолған махсус конкурста еңеүсе студенттар һәм мәктәп уҡыусылары, шулай уҡ юғары уҡыу йорто уҡытыусылары һәм киң мәғлүмәт саралары вәкилдәре ҡатнашты.
Өфө дәүләт авиация техник университетының матбуғат үҙәгенән хәбәр итеүҙәренсә, һөйләшеү 15 минут дауам итте, әммә был ҡыҫҡа ваҡыт эсендә йәштәр күп кенә һорауҙар биреп өлгөрҙө.
— Мәҫәлән, улар ҡояш активлығы ваҡытында йыһанда нимәләр күреп булыуы хаҡында һораны, ауырлыҡ юғалтыу шарттарында үҫемлектәрҙең үҫеү-үҫмәүе, кешеләрҙең ҡан баҫымы, йыһанда интернеттың булыу-булмауы менән ҡыҙыҡһынды, хатта космонавтарҙың 23 февраль байрамын нисек билдәләүен һораны уҡыусылар, — тине Өфө дәүләт авиация техник университетының матбуғат үҙәге етәксеһе Елена Каткова. – Экипаждың борт инженеры Антон Шкаплеров уҡыусылар менән күңелле итеп аралашты (кәйефенең көр булыуы һиҙелә ине) һәм студенттарға – яҡшы билдәләр, уҡытыусыларға түҙемлек теләне. Шулай уҡ ул Ергә әйләнеп ҡайтҡас, университетҡа ҡунаҡҡа килергә һүҙ бирҙе.
Иҫегеҙгә төшөрәбеҙ, радиобәйләнеш Өфө дәүләт авиация техник университетының телекоммуникацион системалар кафедраһында үтте.


text:
Октябрьский ҡалаһының йәш ғаиләләре өсөн микрорайон төҙөлә
Күптән түгел Октябрьский ҡалаһының 34-се һәм 29-сы биҫтәләренән көньяҡтараҡ асыҡ ялан ине, уны халыҡ картуф сәсеүгә файҙаланды. Ә хәҙер бында, 32-се микрорайонда, ямғырҙан һуң сыҡҡан бәшмәктәр кеүек, бер һәм ике ҡатлы тиҫтәләгән матур кирбес йорттар ҡалҡып сыҡты. Һәм, ҡышҡы ваҡытҡа хас бик үк уңайлы булмаған һауа шарттарына ҡарамаҫтан, яңы йорттар төҙөлөшө һәм төҙөлгәндәрендә эске биҙәү эштәре тулы ҡеүәтенә алып барыла. Октябрьскийҙың йәш ғаиләләре өсөн бында 200-ҙән ашыу индивидуаль торлаҡ йорт төҙөләсәк. Һәр береһенең майҙаны, проектына ҡарап, 50-нән 90 квадрат метрға тиклем тәшкил итәсәк. Төҙөлөшө менән бергә 10-12 сутыйҙан да кәм булмаған ер участкалары өй туйлаясаҡ йәш ғаиләләрҙең бюджетына бик шәп ярҙам буласаҡ. Биҫтәнең генераль планы буйынса бында 120 урынлыҡ балалар баҡсаһы һәм төрлө йүнәлешле бер нисә магазин төҙөү ҡаралған. Шулай уҡ ҙур булмаған парк зонаһы менән балалар ҡаласығы ла күҙаллана. Үҙенең медпункты ла буласаҡ. Иҫәп-хисап буйынса, мәктәп төҙөлөшө талап ителмәйәсәк. Бөтөн микрорайон балаларын яҡында урынлашҡан 22-се урта дөйөм белем биреү мәктәбе һыйҙыра аласаҡ, тип хәбәр итә «Октябрьский нефтяник» гәзите.


text:
Башҡортостан эшҡыуарҙары Һамар ҡалаһына эш сәфәре менән барасаҡ
26-27 ноябрҙә Башҡортостан эшҡыуарҙары Һамар ҡалаһына юлланасаҡ. Буласаҡ эш сәфәренең маҡсатын БР-ҙың Сауҙа-сәнәғәт палатаһының матбуғат хеҙмәтендә асыҡлап үттеләр: Һамар өлкәһе илебеҙҙең үҫешкән сәнәғәт субъекттарының береһе, Волга буйы федераль округының алдынғы төбәктәренән иҫәпләнә.
Программа буйынса Һамар өлкәһенең Сауҙа-сәнәғәт палатаһы етәкселеге менән осрашыу, предприятиелар эшмәкәрлеге менән танышыу һәм уларҙың директорҙары менән әңгәмәләшеү ҡаралған.
БР-ҙың Сауҙа-сәнәғәт палатаһы эшҡыуарҙарҙы сауҙа – иҡтисади миссияла ҡатнашырға саҡыра.


text:
Cәйәси золом ҡорбандары иҫтәлеген мәңгеләштерәләр
Башҡорт яҙыусылары һәм йәмәғәт эшмәкәрҙәренән тыш, уларҙың күбеһе төпкөл башҡорт ауылдарынан сәйәсәттә бер нәмә лә аңламаған ябай кешеләр. Бер ғәйепңеґгә хөкөм ителгәндәрґеү исеме ярты быуат үткәс, 1994 йылда Рәсәйґеү Золом өорбандарын реабилитациялау тураңындағы ҡанунға ярашлы аөланды.
Әле Башөортостанда репрессияға эләккәндәрґеү балалары ойошторған ассоциация эшләй. 2000 йылда башөалала сәйәси золом өорбандары иѕтәлегенә ңәйкәл асылды. Улар хаҡында мәғлүмәттәр тупланған Хәтер китабы баҫылды.
Хәҙер Әбйәлил районы Ҡаҙмаш ауылында ла үҙ һәйкәлдәре буласаҡ.


text:
Константин Толкачев Төркиә Республикаһының генераль консулы менән хеҙмәттәшлек мәсьәләләрен тикшерҙе
Башҡортостандың Дәүләт Йыйылышы – Ҡоролтай рәйесе Константин Толкачев Төркиә Республикаһының Ҡазандағы Генераль консуллығы делегацияһы менән артабанғы иҡтисади һәм мәҙәни хеҙмәттәшлек мәсьәләләрен тикшерҙе. Рәсми осрашыу дүшәмбе, 8 октябрҙә, Өфөлә үтте.
Башҡортостан парламенты спикеры ҡунаҡтарҙы төбәктең социаль-иҡтисади хәле менән таныштырҙы. Республика әүҙем үҫешә һәм инвестициялар йәлеп итеү өсөн уңайлы шарттар булдыра, тип билдәләне ул. Спикер һүҙҙәренсә, тулы булмаған туғыҙ ай эсендә генә иҡтисади үҫеш 6 проценттан ашыу тәшкил иткән.
Константин Толкачев консуллыҡ делегацияһын респулика парламентының эшмәкәрлеге менән таныштырҙы, яңы закондар сығарыу башланғыстары, алдағы муниципаль һайлауҙар хаҡында һөйләне.
Осрашыуҙа республикала үтәсәк мөһим ваҡиғалар хаҡында ла һүҙ барҙы. Улар иҫәбендә – 13 октябрҙә үтәсәк Рәсәй мөфтөйҙәре съезы.
Төркиә Республикаһының генераль консулы Сабри Тунч Ангылы беҙҙең төбәктәрҙе берләштергән мәҙәни һәм тарихи бәйләнештәрҙе билдәләп үтте.
— Был бәйләнештәр артабанғы иҡтисади хеҙмәттәшлек өсөн ныҡлы нигеҙ булып торорға тейеш, — тип һыҙыҡ өҫтөнә алды генераль консул.
Сабри Тунч Ангылы һүҙҙәренсә, Төркиә Республикаһы Башҡортостанда сауҙа үҙәктәре һәм ҡунаҡханалар төҙөргә әҙер. 2015 йылда Өфөлә үтәсәк Шанхай хеҙмәттәшлек ойошмаһы һәм БРИКС илдәренең самиттары алдынан был айырыуса мөһим.
Константин Толкачев Өфөлә Төркиә Республикаһының вәкиллеген булдырыу тураһында фекерен белдерҙе. Быға Сабри Тунч Ангылы, әлеге ваҡытта республикала почетлы консул институтын булдырыу мәсьәләһе ҡарала һәм лайыҡлы кандидаттар һайлана, тип яуап бирҙе.


text:
Фото:
Ял көндәрендә Өфөлә сираттағы ауыл хужалығы йәрминкәләре үтәсәк
Фото:
9 һәм 10 октябрҙә Өфөлә сираттағы ауыл хужалығы йәрминкәләре көтөлә. Өфө Хакимиәтенең Ҡулланыусылар баҙары идаралығы мәғлүмәте буйынса, улар ҡаланың алты районында үткәреләсәк. Йәмғеһе 2000 сауҙа урыны бүленә. Иң ҙур йәрминкәләр Совет, Орджоникидзе, Калинин һәм Октябрь райондарында буласаҡ.
Үҙҙәренең ауыл хужалығы продукцияһын ҡала халҡына республиканың бихисап муниципаль райондары тауар етештереүселәре тәҡдим итергә ниәтләй.
Дүшәмбе, 11 октябрҙә, Өфөлә Республика көнөнә арналған саралар үтә. Был көндә йәрминкәләр үткәрелмәй.


text:
Рөстәм Хәмитов етәкселегендәге республика делегацияһы Петербург халыҡ-ара иҡтисади форумында ҡатнаша
ӨФӨ, 2015 йыл, 10 июнь. /«Башинформ» мәғлүмәт агентлығы, Эльвира Латипова/.
Башҡортостандың рәсми делегацияһы Петербург халыҡ-ара иҡтисади форумында ҡатнаша. Сара 18-20 июндә Санкт-Петербург ҡалаһында уҙғарыла. Министрлыҡ һәм ведомство, эшлекле даирә вәкилдәренән торған делегацияны республика Башлығы Рөстәм Хәмитов етәкләйәсәк, тип хәбәр иттеләр төбәк Хөкүмәтенән. Төп бурыс – төбәктең иҡтисади бәйләнештәрен киңәйтеү һәм уның танылыуын арттырыу.
Форумдың күргәҙмә майҙансығындағы экспозицияла республиканың төп инвестиция проекттары һәм уның инвестиция мөмкинлектәре тураһында мәғлүмәт буласаҡ. Экспозицияның рәсми операторы – Башҡортостандың Инвестициялар йәлеп итеү агентлығы. Форумда донъялағы һәм илебеҙҙәге ҙур компания вәкилдәре менән һөйләшеүҙәр алып барыу күҙаллана. Хеҙмәттәшлек тураһында килешеүҙәр әҙерләнә.
Петербург халыҡ-ара иҡтисади форумы сиктәрендә Шанхай хеҙмәттәшлек ойошмаһының Эшлекле форумы үтәсәк.
Петербург халыҡ-ара иҡтисади форумы — Рәсәйҙең иҡтисади донъяһында ҙур ваҡиға. Сара 1997 йылдан бирле үткәрелә. Унда Рәсәйҙәге һәм донъялағы мөһим иҡтисади мәсьәләләр тикшерелә. Былтырғы форумда Рәсәйҙән, яҡын һәм алыҫ сит илдәрҙән 7,5 меңдән ашыу кеше, шул иҫәптән дәүләт һәм хөкүмәт башлыҡтары, ҙур компания етәкселәре ҡатнашҡан.


text:
Рамаҙан
Рамаҙан (ғәр. رمضان) йәки рамаза́н (төр. Ramazan) — һижри тәҡүим буйынса йылдың 9-сы айы. Шулай уҡ Рамаҙан — ураҙа айы. Рамаҙан айында ураҙа тотоу һижри йыл хисабы башланғандан һуң 17—18 ай үткәс, йәғни миләди 624 йылда индерелә.
Рамаҙан айында мосолмандарҙың бурыстары[үҙгәртергә | вики-тексты үҙгәртергә]
Ислам ҡанундары буйынса, бәлиғ булған һәр мосолманға Рамаҙан айында ураҙа тотоу фарыз. Ураҙа таң беленә башлағандан алып ҡояш байығанға тиклем ашау-эсеүҙән тыйылып тороуҙан ғибәрәт. Белә-күрә әҙ генә булһа ла ризыҡ йотоу ураҙаны боҙа. Ундай осраҡта ураҙаны боҙған кешегә ҡаза һәм ҡәффәрәт тейеш. Ҡаза ул — көнөнә көн, ә ҡәффәрәт — бер көн ҡалған ураҙа өсөн 60 көн ураҙа тотоу. Әгәр уның ҡәффәрәткә көсө етмәһә, ул алтмыш фәҡирҙе бер көн, йәки бер фәҡирҙе алтмыш көн туйғансы ашатырға тейеш. Ауыҙ асҡанда яңылыш һыу йотолоп, ураҙа боҙолһа, ҡояш байығандыр тип уйлап ауыҙ асһаң, йәки ураҙа көслөк менән боҙолһа, ҡәффәрәт тейеш түгел. Изге Рамазан айының 26-сы көнөнән 27-һенә ҡарай төндә үтә торған байрам — Ҡәҙер кисе тип атала.
Рамаҙан айы[үҙгәртергә | вики-тексты үҙгәртергә]
Күңелдәргә шатлыҡ бирә
Изге Рамаҙан,
Оноттора бар ҡайғыны
И изге аҙан.
Нурҙан ғына тора кеүек -
Донъялар яҡты,
Уйлана белгән кешенең
Иманы артты.
(Гүзәл Ситдиҡова)
Ҡарағыҙ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Ситдиҡова Гүзәл. Күсле ил — көслө ил. — Өфө: «Китап», 2007. — 448 бит.


text:
Тамара Танһыҡҡужина йәнә алтын миҙал яуланы
ӨФӨ, 2014 йыл, 15 декабрь. /«Башинформ» мәғлүмәт агентлығы, Дмитрий Слезин/.
Пекинда барған Бөтә донъя интеллектуаль уйындарында халыҡ-ара шашкаларҙа рапид (тиҙ уйнау) буйынса турнир уҙҙы. Рәсәйҙең йыйылма командаһы составында ике Башҡортостан вәкиле — Тамара Танһыҡҡужина менән Александр Георгиев сығыш яһай.
Ҡатын-ҡыҙҙар араһындағы турнирҙа Тамара Танһыҡҡужинаға етеүсе булманы. Ул мөмкин булған 14 мәрәйҙең унауһын йыйып, алтын миҙал яуланы.
Ирҙәр араһында ғәмәлдәге чемпион Александр Георгиев, донъяның экс-чемпионы Гунтис Валнеристан (Латвия) ҡалышып, дүртенсе урында.


text:
«500 ферма» программаһына тағы ла өс хужалыҡ ҡушылды
ӨФӨ, 2014 йыл, 24 декабрь. /«Башинформ» мәғлүмәт агентлығы, Артур Басиров/.
«500 ферма» республика маҡсатлы программаһында ҡатнашыусыларҙы һайлап алыу буйынса унынсы ултырыш йомғаҡтары буйынса уға тағы ла өс хужалыҡ: Күгәрсен районының «Тәүәкән»дәүләт унитар ауыл хужалығы предприятиеһы, Дүртөйлө районының «Игенсе» һәм Иглин районының «Ҡалтыман» асыҡ акционер йәмғиәттәре ҡушылды. Башҡортостандың Ауыл хужалығы министрлығынан хәбәр итеүҙәренсә, был хужалыҡтарҙа биш һөтсөлөк-тауар фермаһы яңыртыласаҡ.
«500 ферма» программаһы тормошҡа ашырыла башлағандан алып унда тоҡомсолоҡ эше буйынса бер предприятие һәм 159 ауыл хужалығы предриятиелары ҡатнашҡан.